Bigarren eskuko ibilgailuen prezioa %2,7 jaitsi zen 2012ko lehen lauhilekoan | Consumer\nEspainiako prezioen beherakada Europako batez bestekoa (-%2,4) baino handixeagoa da.\nEgilea: mediatrader 2012-ko maiatzak 12\nBigarren eskuko ibilgailuen batez besteko prezioa (VO) %2,7 jaitsi zen urteko lehen lau hilabeteetan, 2011ko epe berarekin alderatuta, eta 12.565 eurokoa izan zen, AutoScout24 sareko ibilgailuen plataformak egindako “Prezioen behatzaile europarra” lanaren arabera. Horrelako autoen antzinatasunari eta kilometrajeari dagokienez, “etengabe ari dira igotzen, eta dagoeneko maximo historikoak dituzte gure herrialdean”, ohartarazi du AutoScout24k.\nTxostenak azaltzen duenez, bigarren eskuko automobilen prezioen beheranzko joera aldatu gabe mantendu zen, eskariaren beherakadarekin bat etorriz; urteko lehen lauhilekoan %3,7 jaitsi zen, eta saldutako 513.400 unitate inguru itxi zituen; horietatik %47 hamar urte baino gehiago ziren, Ganvamen datuen arabera.\nErabilitako autoen batez besteko antzinatasuna zazpi urte eta hiru hilabetekoa izan zen apirilean (+% 3,8); batez besteko errodajea, berriz, 99.260 kilometro (+% 6,5) baino handiagoa izan zen, eta autoak “mileurista” gisa definitzen dituen hesia gainditzeko zorian dago, oro har, zortzi/hamar urtean eta 100.000 kilometroan.\nGainera, Espainiako prezioen beherakada Europako batez bestekoa (-% 2,4) baino handixeagoa izan zen; izan ere, Italian (-% 7,7) eta, neurri txikiagoan, Holandan (-% 1,9) beherakada handia izan zen, eta horrek Europako erdialdeko herrialdeetan, hala nola Alemanian (+% 0,1) eta Austrian (+% 0,6), izandako gorakada arinak arindu zituen.\nAutoScout24ren azterketak azaltzen duenez, 2011ko azken hiruhilekoan eta 2012ko lehen hiruhilekoan gertatu bezala, prezioen beherakada egonkortzen ari da berriro, baina, oraingoan, urtetik urterako hiru puntu portzentual inguru jaitsi da, ia ordukoaren bikoitza. Gerardo Cabañas AutoScout24ko zuzendari nagusiaren arabera, “VOren salmenten beherakada, lehen aldiz denbora luzean, eta herrialdea zeharkatzen duen geldialdi ekonomikoak ez dirudi joera-aldaketarik gertatuko denik hurrengo hilabeteetan bigarren eskuko ibilgailuen prezioetan”.\nHala, bada, zenbait faktorek, hala nola kreditu-urritasunak, aurrekontua doitzeko politikek edo kontsumitzaileen konfiantza-indize baxuak, pentsarazten dute prezioen beherakada merkatuko ohiko joera izango dela eskariaren gorabeheretara egokitzeko.\nAutonomia-erkidegoei dagokienez, Kanariar Uharteetako eta Euskal Autonomia Erkidegoko batez besteko zenbatekorik handienak lehenengo hiruhilekoan erregistratu ziren, 14.715 eta 13.301 eurorekin, hurrenez hurren; Extremaduran (9.667 euro) eta Nafarroan (11.592 euro) izan ziren preziorik apalenak.\nApirilean izan ziren jaitsierarik handienak Madrilen eta Nafarroan (-% 9,7 bi kasuetan), Extremaduran (-% 6,9), Asturiasen (-% 6,5), Kanarietan (-% 5,8), Valentziako Erkidegoan (-% 5,0), Gaztela-Mantxan (-% 4,6), Andaluzian (-% 3,6), Errioxan (-% 3,7), Galizian (- Aitzitik, bost autonomia-erkidegotan bakarrik igo ziren prezioak: Balearrak (+% 3,6), Gaztela eta Leon (+% 2,6), Kantabria (+% 1,8), Euskal Autonomia Erkidegoa (+% 1,1) eta Aragoi (+% 0,3).\nautoak automobilak bigarren eskuko kilometraje-eu mileuristas-eu\nMario Arnaldo, Europako Auto-gidarien Elkarteko presidentea\nArturo Pérez de Lucia, Ibilgailu Elektrikoa Garatzeko eta Bultzatzeko Enpresa Elkartearen (AEDIVE) zuzendari nagusia\nNola ezagutu eta aurre egin nekeari bolantean


Musakolako astokiloak lagunartean ospatu du urtebetetzea\nXabi Urzelai 2017-06-17 17:45 Gizartea Arrasate\nXabi Urzelai 2017-06-17 17:15 Gizartea Arrasate\nHemezortzi urte bete ditu Musakolako astokiloak, eta urtebetetzea auzoko lagunekin batera ospatu du. Hala, ziorlakoek omenaldia egin diote astokiloari, kalejiran joan dira bertara, etxafuegoak bota, eta kantuan egin diote. Goizeko ekitaldiaren ostean elkarrekin bazkalduko dute, eta arratsaldean poteoarekin jarraituko dute jaia.\nMusakolako astokiloak lagunartean ospatu du urtebetetzea (6 argazki)\nPozik Beheko kaleko jaietan aurten eguraldiak lagundu duelako\nLarraitz Zeberio 2017-06-17 14:38 Gizartea Elgeta\nAtzo arratsaldean bizikleta lasterketarekin ekin zieten jaietako ekitaldi nagusiei. Bi taldetan banatuta 22 neska-mutikok hartu zuten parte. Buruhandiak, Amaia DJ, afaria eta Mojito gaua primeran joan ziren.\nBeheko kaleko jaiak 2017 (14 argazki)\nHamaka eta fruta irabiatuak, domekan, Elgetako plazan\nLarraitz Zeberio 2017-06-17 09:00 Gizartea Elgeta\nMondragon Unibertsitateko Leinn graduko ikasle talde baten eskutik dator proposamena. Uda giroari ongietorria emateko hamakak eta fruta irabiatuak ipiniko dituzte elgetarren eskura domekan, 10:00etatik 14:00etara.\nGoiena Telebista 2017-06-16 21:23 Gizartea Debagoiena HEMEN DEBAGOIENA\nEkainaren 16ko Hemen Debagoiena saioa.\nEneko Azurmendi 2017-06-16 14:48 Gizartea Aramaio HEMEN DEBAGOIENA\nJokin Bereziartua 2017-06-16 13:32 Gizartea Bergara\nSan Pedro jaietarako herri bazkarirako txartelak salgai daude\nImanol Beloki 2017-06-16 11:17 Gizartea Eskoriatza\nSanpedroetan, Euskal jai eguneko bazkaria Fernando Eskoriatza plazan egingo da, 14:30ean. Txartelak salgai daude gaurtik; Goxotxikin eta Inkernun ekainaren 25era arte. Lekua gordetzeko, berriz, kultura@eskoriatza.eus edo whatsappa 650 495 166 telefonora bidalita erreserba daiteke.\nJasandako azken erasoa salatu dute Gaztetxeko kideek\nXabi Gorostidi 2017-06-16 10:38 Gizartea Arrasate\nAurreko zapatuan, ekainak 9, ezezagun batzuk Gaztetxean sartu eta lapurretan egin zuten. Ez da hori gertatzen den lehen aldia, eta horren aurrean gaitzespena adierazteko eta egileei mezu garbia helarazteko oharra plazaratu dute Gaztetxeko partaideek. Behean ikus dezakezue AGAKO-k kaleratutako oharra bere osotasunean.\nZazpi artisau-garagardorekin dastaketa, atzo, Beheko kaleko jaietan\nLarraitz Zeberio 2017-06-16 10:20 Gizartea Elgeta\nGaur egingo dituzte jaietako gainerako ekintzak: txirrindularitza proba, sokamuturra, buruhandiak, DJ festa, afaria, karaokea eta Mojito jaia.\nMaite Txintxurreta 2017-06-16 10:14 Gizartea Arrasate\nDena gertu Leire Martinen aldeko jaialdirako\nJokin Bereziartua 2017-06-15 22:02 Gizartea Bergara HEMEN DEBAGOIENA\nLeire Martini babesa emateko eta muskulu-atrofia espinalari aurre egiteko lanean diharduen Fundame fundazioari laguntza eskaintzeko, Bergarako IGAM taldeak eta hainbat herritarrek, erakundek eta elkartek, egun berezia antolatu dute ekainaren 17rako.\nLau debagoiendar, EH Bilduko idazkaritzetarako hautagai\nUbane Madera 2017-06-16 08:41 Gizartea Debagoiena\nMaider Otamendi, Larraitz Ugarte, Ander Rodriguez eta Nerea Zubia dira aurkeztutako ordezkariak. Bihar, zapatua, da EH Bilduren prozesu eratzailea, Bilboko Euskalduna jauregian.\nMaider Arregi 2017-06-16 08:00 Gizartea Antzuola\n‹‹ Aurrekoak 1 2 3 4 ... 45 46 47 48 49 50 51 52 ... 75 76 77 78 Hurrengoak ››


Intxaur zokolina janez gero, hil\nGaubeako tomate makronegutegiak ez duela agindutakoa beteko salatu dute\nDiru publikotik 1,1 milioi euro jaso dituen proiektuak hainbat aldaketa garrantzitsu izan dituela eta, jasotako diru-laguntzak itzuli beharko lituzkeela ziurtatu du Elikadura Iraunkorraren Aldeko Mugimenduak.\nGaubeako (Araba) proiektuaren helburua tomatea urte osoan ekoiztea da, eta urtean hilabete askotan gas-erregailu batzuen bidez berotuko lirateke instalazioak. Hainbat urtez proiektua aurrera eramaten saiatu ondoren, 2021ean hasi ziren lehen faseko obrak eta 2022ko ekainean tomatea landatzen hasteko asmoa zegoen. Ekainaren 15ean ordea, Radio Vitoriak proiektuaren hainbat aldaketa garrantzitsuren berri eman zuen. Horren harira Elikadura Iraunkorraren Aldeko Mugimenduak prentsa-agiria argitaratu du.\nHainbat dira iragarritako aldaketak. Lehenik, 6 eta 12 hilabete artean atzeratzea negutegiaren irekiera, edo ez irekitzea argiaren, gasaren eta uraren prezio altuagatik. Bigarrenik, tomatea biltegiratzeko eta paketatzeko lanak Irunera eramatea. Azkenik, soldaten eta lan baldintzen okerragotzea.\nElikadura Iraunkorraren Aldeko Mugimenduak salatu du proiektuak eskualdeko biztanleen artean desengainu eta ezinegon handia sortu duela, enpresariak eta erakundeek agindutako lan duina lortzeko aukera desagertzen ari dela ikusita. Gaineratu du makronegutegia ez dela inoiz proiektu ona izan udalerriko langabeziari aurre egiteko: alde batetik, gazteentzako lanpostuak eskaintzen zituelako “kontuan hartu gabe Gaubean langabeen % 56k 45 urte baino gehiago dituela”; bestetik, enpresak eskatzen zuen ikastaroa egiteak ez zuelako ziurtatzen ikasturtea amaitzean kontratatua izatea.\nProiektuak 150 enplegu sortuko zituela esan zuten bere sustatzaileek. Mugimenduaren arabera, hori lortu ezean edo orduko 14 euroko soldata ordaindu ezean, erakundeek enpresari eskatu beharko dizkiote emandako diru-laguntzak bueltatzea. Adierazi du erakundeek “energetikoki jasangarriagoak diren nekazaritza eta abeltzaintza ereduetarako” gorde beharko luketela diru hori, eta gaineratu du Gaubean eta bere eskualdean enplegua sortzea landa-garapeneko beste eredu batean oinarritu beharko litzatekeela.\n2022-06-29 · 19:00\nTolosa - Udako sukaldaritza ikastaroa Sonia Tapiarekin


Haginak erakutsi dizkiete Soraluce BKE-koek liderrari - Bergara - Goiena.eus\nMaider Arregi 2014-03-23 15:44\nMaila polita erakutsi zuten Josetxo Muniategiren mutilek zapatuan jokatutako partiduan. Ez zuten nola nahiko aurkaria gainera. Berdinketarekin, liderraren kontrako partiduan puntu bat ateratzea lortu dute-eta bergarako mutilek. 26an geratu zen markagailua.\n"Oso ondo ikusi dut taldea, partidu ona egin dugu, beldur gabe jokatu dugu. Defentsan lan ona egin dugu eta erasoan ere polito moldatu gara", azaldu digu Josetxo Muniategik.\nPartidua bere osotasunean ikusita, berdinketa merezitako emaitza dela gaineratu digu. Baina, bigarren zatian garaipena eskuratzeko aukera aparta izan zuten. "Bigarren zatian gehiago izan ginela uste dut. Gu gainera bat gehiago izanda zelaian, garaipena izateko aukera izan dugu esku artean. Baina aurkariak, une batean, aurretik jarri zaizkigu nahiz eta bat gutxiagorekin jokatu. Hor egon zen partidua eta huts egin genuen", azaldu digu entrenatzaileak.\nHurrengo partidua Donostian\nEgiaren aurkako partidua ez da erraza izango. Jaitsiera postuetan dago talde donostiarra eta dena emango du puntuak lortzeko. "Gogorra izango da azken postuan daude eta. Puntuak eskuratu nahiko dute, hil ala biziko partidua izango da Egiarendako", dio Muniategik.


abril, 2015 | Bizkaiko Caritas\nPosted by Cáritas Bizkaia on abril 27, 2015 · Leave a Comment\nBESTE BI-REN ADIERAZPENA GETXOKO UDALERRIAN ETXERIK GABEKO PERTSONA BATEN HERIOTZAREN AURREAN Getxo, 2015eko apirilaren 27a.- Plaza honetan gaude Manuel Jesús heriotza gogoratzeko. 49 urteko portugaldar hori Arrigunagako hondartzan agertu zen hilik iragan apirilaren 13an, astelehena. Etxerik gabeko pertsonen etxebizitza-eskubideen aldeko Beste Bi plataformaren omenaldia da hau. Izan ere, apiril honetan gure zortzigarren urteurrena ospatzen dugu plataforma gisa. Manuel Jesús aldi batez Getxon etxerik gabeko pertsonentzat dauden baliabideetara etorri zen (Karitatearen Alaben jantokira eta bere hitzorduetara, zegokion gizarte langilearekin). Une batean, joateari utzi zion, eta ez zen haren berri gehiagorik egon. Lotura zuen San Nikolas Parrokiarekin, eta, inguru horretan, ezagutu eta estimatzen zuten. Bestalde, iragan urrian, EAEko etxerik gabeko pertsonak zenbatu genituen Getxoko Udalarekin, EAEko beste…\nPosted by Cáritas Bizkaia on abril 23, 2015 · Leave a Comment\n“BesteBi” plataformak zortzigarren urteurrena bete du. Horrekin batera, Getxon hildako etxerik gabeko pertsona baten heriotzaren berri eman du atsekabez. Gizarte osoari eskatu nahi dio pertsona horiek duintzeko eta administrazioei horien gizarteratzearen aldeko apustu irmo bat egiteko. Bilbo, 2015eko apirilaren 23a.- “BesteBi” plataformak (Etxerik gabeko pertsonen etxebizitza-eskubideen alde Bizkaian lan egiten duena) bere zortzigarren urteurrena bete du, baina testuingurua bere sorrerakoa bezain tristea edo are tristeagoa da. Hemen bilduta gaudela egin nahi dugun lehenengo gauza zera da: azken urte honetan hildako etxerik gabeko pertsonak gogoan hartzea, bereziki, etxerik gabeko pertsonak izateaz gain, “aterperik gabekoak” ziren hiru horiek, eta 2015aren hasieran hil direnak: Enzo (50 urte) urtarrilean; Alex (26 urte) martxoan (biak kutxazain automatikoetan) eta orain dela…\nDBE – aren alde\nPosted by Cáritas Bizkaia on abril 15, 2015 · Leave a Comment\nKANPAINAREN AURKEZPENA DBE- aren alde ( Diru -sarrerak Bermatzeko Errenta ) Kanpaina hau sustatzen dugun erakundeok kezkatuta gaude gizarte-zaurgarritasuna, pobrezia eta gizarte-bazterkeria areagotu egin direlako Euskadin. Zehazki, pobrezia eta gizarte-bazterkeria pairatzeko arriskuan dauden pertsonak 2008an % 17,9 izatetik 2014an % 22,7 izatera igaro dira; 385.087 izatetik 489.447 izatera, hau da, 104.360 pertsona gehiago. 80ko hamarkadaren bukaeran, Euskadik gutxieneko errenten plan bat martxan jarri zuen, orduan pobreziaren kontra Borrokatzeko Plan Integrala zeritzona eta gaur egun Diru-sarrerak Bermatzeko Errenta (DBE) dena. Gutxieneko diru-sarrera horiekin, 65.000 familia inguruk (hau da, 118.000 pertsonak) gutxieneko duintasun-maila batekin bizitzeko aukera dute, eta aldi berean, Euskadin pobrezia-indizeak eta gizarte-bazterkeriarenak estatuko eta Europako batez bestekoak baino baxuagoak dira. Horregatik, eta DBEaren balioaz…\nFiled under Azpimarratutako berriak, Berriak · Tagged with DBE, eskubideak


Mercus-Garrabet - Wikipedia, entziklopedia askea.\nMercus-Garrabet (frantsesez eta ofizialki: Mercus-Garrabet) Okzitaniako udalerri bat da. Administratiboki Frantziako Ariège departamenduan dago, Okzitania eskualdean. 2013an 1173 biztanle zituen.\nJosé LORENZO (2014-2020)\n42° 52′ 47″ N, 1° 37′ 49″ E / 42.879722222222°N,1.6302777777778°E / 42.879722222222; 1.6302777777778Koordenatuak: 42° 52′ 47″ N, 1° 37′ 49″ E / 42.879722222222°N,1.6302777777778°E / 42.879722222222; 1.6302777777778\nArignac, Arnave, Bompas, Cazenave-Serres-et-Allens, Montoulieu eta Saint-Paul-de-Jarrat\n2007an Mercus-Garrabet udalerrian erroldatutako biztanleak 1.135 ziren. Familiak 452 ziren, horien artean 112 pertsona bakarrekoak ziren (52 bakarrik bizi ziren gizonak eta 60 bakarrik bizi ziren emakumeak), 152 seme-alabarik gabeko familiak ziren, 160 seme-alabak dituzten bikoteak ziren eta 28 seme-alabak dituzten guraso-bakarreko familiak ziren.\n2007an 622 etxebizitza zeuden, 457 familiaren etxebizitza nagusia ziren, 118 bigarren erresidentzia ziren eta 47 hutsik zeuden. 559 etxeak ziren eta 57 apartamentuak ziren. 457 etxebizitza nagusietatik 358 bere jabearen bizilekua ziren, 91 alokairuan okupaturik zeuden eta 8 doan lagata zeuden; 1ek gela bat zuen, 13 etxek bi zituzten, 69 etxek hiru zituzten, 139 etxek lau zituzten eta 235 etxek bost zituzten. 301 etxek euren parking plaza propioa zuten azpian. 174 etxetan ibilgailu bat zegoen eta 228 etxetan bat baino gehiago zituzten.\nMercus-Garrabet udalerriko biztanleria-piramidea 2009an .\n2007an lan egiteko adina zuten pertsonak 710 ziren, horien artean 523 aktiboak ziren eta 187 inaktiboak ziren. 523 pertsona aktiboetatik 467 lanean zeuden (248 gizon eta 219 emakume) eta 56 langabezian zeuden (31 gizon eta 25 emakume). 187 pertsona inaktiboetatik 63 erretiraturik zeuden, 56 ikasten zeuden eta 68 "bestelako inaktibo" gisa sailkaturik zeuden.\n2009an Mercus-Garrabet udalerrian 462 unitate fiskal zeuden, 1.142 pertsonek osaturik. Pertsona bakoitzeko diru-sarrera fiskalaren mediana urteko 16.219 euro zen.\n2007an zeuden 37 komertzioetatik, 1 erauzte enpresa zen, 2 janari enpresak ziren, 3 bestelako produktu industrialen fabrikazioko enpresak ziren, 12 eraikuntza enpresak ziren, 4 ibilgailuen saltze eta konpontze enpresak ziren, 3 garraio enpresak ziren, 4 ostalaritza eta jatetxe enpresak ziren, 1 higiezinen enpresa zen, 1 zerbitzu enpresa zen, 3 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 14 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 4 igeltseroak, 2 margolariak, 1 zurgina, 1 iturgina, 2 argiketariak, 1 ile apaindegia eta 1 jatetxe.\n2000. urtean Mercus-Garrabet udalerrian 11 nekazaritza-ustiategi zeuden, 1.112 hektarea erabiltzen.\nMontoulieu (1,7 km)\nArignac (3,6 km)\nPrayols (4,0 km)\nArnave (4,5 km)\nFerrières-sur-Ariège (5,8 km)\nTarascon-sur-Ariège (5,8 km)\nAzken aldaketa 28 abendua 2019(e)an, 18:15(e)tan


Tabakoa, ohitura oso kaltegarria\nGizartean duen presentzia handia den arren, kontsumitzaileentzat eta haien ingurukoentzat oso kaltegarria da tabakoa. Hainbeste, ezen heriotz saihesgarrien lehen eragilea dela munduan, 8 segunduan behin norbait hiltzen baitu. Post honetan tabakoak gure gorputzari eragiten dizkion zenbait kalte azpimarratu ditugu.\nTabakoaren kontsumoa erabat zabaldua dago gure gizartea. Ez da senideen edo lagunen ingurunean erretzen ez duenik. Hori, bere kalteen inguruan dagoen ezagutza handia izanda ere. Halere, badaude egunerokotasunean kontuan hartzen ez diren zenbait kalte, kontzientziazio soziala oztopatzeko orduan eragina dutenak.\nTabakoa, munduko heriotz eragile saihesgarrietan lehena da, eta zortzi seguduan behin heriotza eragiten du. Kean soilik 40 osagai minbizi-eragile baino gehiago ditu, eta herrialde garatuenetan 600.000 heriotz inguru eragiten ditu urtean.\nHauek dira tabakoaren kontsumotik eratorritako zenbait gaixotasun:\nIlearen erorketa Ilearen erorketa eta ahoko ultzeren nahiz aurpegiko, buru-azaleko eta eskuetako erupzioen agerpena\nKataratak %40 ohikoagoak erretzaileen artean. Tabakoak begiko gaixotasunak sortu edo okertzen ditu.\nZimurrak Azalaren zahartze goiztiarra, lehortuz, zakartuz eta zimur txikiez josiz.\nEntzumen galera Erdiko-belarriko infekzioak izateko arriskua hiru aldiz handiagoa; bestelako kalteak sor daitezke, meningitisa edo aurpegiko paralisia kasu.\nAzaleko minbizia Azaleko minbizia izateko arriskua bikoiztu egiten da.\n(zelula ezkatatsuen aurpegiko katzinoma)\nHortzen kaltetzea Gehiegizko lertzoa, hortz horiak, eta haien kaltetzea\nEnfisema Biriketako minbiziaz gain, tabakoak enfisema sortu eta biriken gaitasuna murrizten du, arnas hartzeko traqueostomia bat beharrezkoa bilakatu dezakeelarik.\nOsteoporosia Hezurrek dentsitatea galtzen dute, errazago hausten dira, eta soldatzeko %80 gehiago behar dute.\nUltzera gastrikoa Ultzerek okerrago erantzuten diote tratamenduari, eta sarriago errepikatzeko joera izaten dute.\nHatzen diskromia Kearen alkitranak hatzak eta azazkalak kolore horixkaz tindatzen ditu.\nUmetokiko minbizia eta nahigabeko abortua Minbizi zerbikouterinoa %40 ohikoagoa erretzaileen kasuan, eta haurdunaldiko arazoak biderkatu egin daitezke.\nKardiopatiak Bihotz maiztasuna areagotzen du, arterietako presioa igo, eta hipertentsiorako edo arteriak oztopatzeko arriskua igo egiten du; horrek bihotzekoak edo istripu zerebro-baskularrak eragin ditzake.\nEspermatozoideen deformazioa Espermatozoide kantitatearen urritzea eta zakilerako odol fluxuaren zailtasunak, zeinak inpotentzia eta, sarriagotan, antzutasuna eragin dezakeen.\nPsoriasia Bi edo hiru aldiz ohikoagoa erretzaileen artean.\nBuergerren gaixotasuna Ez bada tratatzen gangrena eragin dezake, eta kaltetutako eremuak ebakitzera behartu.\nMinbizia Biriketako minbizia izateko arriskua 22 aldiz handiagoa da erretzaileen artean. Zenbat eta urte gehiago eman erretzen, bestelako minbiziak pairatzeko arriskua biderkatu egingo da


Ostalaritza lokalen udal ordenantza behin betiko onartzea proposatuko da gaurko Osoko Bilkuran — Oñatiko udala\nOstalaritza lokalen udal ordenantza behin betiko onartzea proposatuko da gaurko Osoko Bilkuran\nSan Martin Egoitza eta Eguneko zentroaren kudeaketa Aldundiren esku uzteko hitzarmena ere aztertuko da\n13 gaiko lan zerrenda gertatu da gaurko Osoko Bilkurarako, tartean, ostalaritza jardueretan arituko diren establezimenduak jartzea arautuko duen udal ordenantza behin betiko onartzea proposatuko da. Ordenantza uztailean onartu zen behin behineko izaeraz, baina herritarrek aurkeztutako iradokizunei jarraituz, hainbat zehaztapen egin zaizkio hasierako dokumentuari; ordenantza betetzen dela ziurtatzeko ikuskaritzak udaltzaingoak egingo dituela txertatu da, adibidez. Aldaketa horien tramitazio administratiboa osatzeko gaia mahai gainean utzi zen azken Osoko Bilkuran. Gaur, urrikoan, aztertu eta onartzea espero da. Ostalaritza lokalen udal ordenantzak eztabaida biziak sortu ditu udalbatza osatzen duten bi taldeen artean. Araudia betetzen denaren kontrol sistematikoa udalak egitea eskatzen zuen EAJk, salaketak herritarren lepora bota gabe. Ikusi egin beharko da zaintzaren puntua zehaztuta jeltzaleen eskaera asetzen den. Hori, arratsaldeko eztabaidan jakingo da.\nSan Martin egoitza eta Eguneko zentroaren kudeaketa KABIA foru erakundearen esku uzteko hitzarmena ere aztertuko da gaurko Osoko Bilkuran. Aspalditik lantzen ari den gaia da, jakinekoa baitzen udal izaerako egoitza eta eguneko zentroen kudeaketa Aldundiaren eskura pasa behar zirela, Oñatikoa uztailean gauzatzea espero zen. Atzerapenez bada ere, hitzarmena sinatzea erabakitzen bada, eta badirudi hala izango dela, urtarrilaren 1ean gauzatuko da kudeaketa aldaketa hori.\nLangabeziarekin zer ikusia duten gaiak ere azalduko dira arratsaldeko Osoko Bilkuran. Astean aurreratu dizuegunez, Udalak, 8 langabetu kontratatuko ditu Lanbideren diru laguntzaz. Kontratazio horietarako oinarriak eta deialdiak gaurko bileran onartuko dira. Gizarteratze eta laneratze prozesuetatik datozen pertsonak kontratatzeko laguntzen oinarriak ere gaurko batzarrean eztabaidatuko dituzten udalbatzako kideek.\nOhikoa baino ordubete lehenago hasiko da urriko Osoko Bilkura, 18:30tan eta Oñati Irratiak zuzenean eskainiko du (FM 107.4). Osoko Bilkurari hasiera eman aurretik, udalbatza osatzen duten kideek Euskaraldiari atxikimendua adieraziko diote. Belarriprest edo Ahobizi izango diren adieraziz izen-emate orriak beteko dituzte eta talde argazkia aterako dute.


La Voz de Navarra, 1932-VIII-19\nIgandeak oro beteak dire gaurgero emendik udazkena bitartean. Eldu den igandean, Lizarran izanen da Emakume-Abertzale-Batzaren askundea. Izlari gorenak mintzatuko dire, emengo ta Agirre aldun edo diputadu jauna ere bai. Su ta gar omen dabiltza alde artako abertzaleak gauzak andizki ospatzeko ta ozte gaitza elduko omen da inguruetarik baita Naparra barnetik ere bai. Urrengo jaiak izanen omen dire Ilunberri ta Uarte-Arakilen. Lizarrara nai duenak eman beza izena Euzko-Etxean larunbata baño len.\nLengo egunean izperringi onek zekarren nola Baionako apezgai-etxetan (seminariotan) euzkel-mintzoa ta euzko-edestia irakasten den. Oraiko ontan jakin dugu ango Gotzain-Deia-n berri ematen dela aba Landheren iztegiarena, sarri agertzeko dena Parisen. Leia dago nabari jauregi artan euzko-gauzetako. Ola nai ginuke guk ikusi Euzkadi guzian. Badakizute nola Baionako apezpikuak edo gotzainak euzkeraz egiten dituen bere menpeko euzkeldunendako gutunak edo kartak. Ta beti sustatu ditu ta bizkortu apezpiku begiko arek euzkeraren aldeko ekinak.\nAbertzaleak dabiltz prantziko iparraldean\nBretaña da erri bat aitzin-aitzina lehendanik ere eskubide berezia duena. Prantzin menpe dago orai. Bañan aspaldi ontan esnatzen ari dire ta grinatzen ango erritarrak ea nola dauden besteren mendean. Ta badire an ere abertzale porrokatuak. Lengo egunean jaia zuten Bretaniaren Prantziriko eraskuna edo atxikipena ospatzeko. Jende pikuak ziren joanak, altsein-burua ere bai. Bañan egun berean, beste iri batean, jauzarazi zuten monumento bat, Bretaniaren menderatzea ospatzeko eraikia 25en urte ditu. Abertzale gazteak omen dire ok, jauzarazle ok.\nMatxinadain ondarrak Españin\nBahituak izan dire jende-mordoskak bazterretan ta espe altxatuak. Suteak izan dire, erre direlarik etxandi, jauregi ta eliz zenbeit. Orai pakea omen dabil.


Ekintza - Eragina - Deustuko Unibertsitatea - Universidad de Deusto\nInstitutuaren ekintza ildoak gizarte eta politika eraginarekin edo giza eskubideen eta eskubideok babestearen alde zuzenean esku hartzearekin lotutako jarduerak biltzen ditu. Ekintza hauetako batzuk institutuaren ekimenez egiten dira, nahiz eta gehienak beste hainbat erakunde publiko, ikastetxe, gobernuz kanpoko erakunde edo beste gizarte erakunde batzuekin batera egiten diren.\nLan ildo horren helburu nagusia giza eskubideen babesean eragin zuzenak izatea da, baita kasu berezietan ere. Horretarako era askotako ekintzak burutzen ditugu: prestakuntza bereziko ikastaroak, gizarte eragileei edo erakunde publikoei aholkularitza eman, txostenak prestatu edo gizarte edo erakundeetako eragileengan eragin politiko zuzena duten jarduerak. Horien artean honakoak nabarmendu ditzakegu:\nAholkularitza teknikoa gizarte erakundeei (Rigoberta Menchú Fundazioa).\nTxostenak egin eta aholkularitza eman euskal erakundeei (ezkutuko bidaiarien egoera juridikoa eta soziala, Immigrazioaren I. Euskal Planaren oinarri filosofikoak eta operatiboak, hainbat arau proposamen).\nEragin politiko zuzeneko ekimenak (inkonstituzionalitate errekurtsoak aurkezteko bultzada, Bizkaiko Adierazpena ingurumen eskubideari buruz, Luarcako Adierazpena bakerako giza eskubideari buruz).\nPresio politikoko lana, Latinoamerikako Lider Indigenak Prestatzeko Programaren bidez .\nInstitutuak giza eskubideen defendatzaileei harrera egiteko programetan ere parte hartu du, baita hegoaldeko herrialdeen politikan puntualki eragitera bideratutako ekimenetan ere, bereziki Kolonbian eta Mendebaldeko Saharan.\nGarapenerako lankidetza proiektuak bultzatu ditu beste erakunde batzuekin batera (Rafael Landíbar Unibertsitatea, Verapaz eskualdean, Guatemalan, Ekuadorren unibertsitate indigena sortzen laguntzeko).\nInstitutuko kide batzuk gizarteko erakunde nabarmenenetako edo fundazioen patronatuetakoak dira (CeiMigra, Gernika Gogoratuz. Alboan).


"Orduak beharko nituzke erlatibitatearen teoria azaltzeko"\n2019ko martxoaren 20a, asteazkena | Ordua Euskal Herrian 16:24:49\nMaider EguesDani Blanco\nEraginkortasuna beste edozein faktoreren gainetik jartzen du.\nHara, gerra korrespontsala izan nahi zuena!\nKar kar kar! Bai, horixe zen nire gaztetako ideia, ideala, ametsa... Baina ikusten duzu...\nOn aurpegia duzu, Maider, hauts eta tiro artean ibiltzeko…\nEmozioak gustatzen zaizkit, eta hortik zetorren kontua... Orain gauzak beste modu batera ikusten ditut.\nIbili zinen, hala ere, munduan zehar, turismo profesionala egiten.\nAi ai ai... deabrua eta bere abokatua beti dira inbidioso hutsak. Ulertzen dizut, lasai, askoren inbidia izan nintzen. Aukera eta esperientzia zoragarriak izan ziren.\nOrain, berriz, zientzia zalea izan ez eta Teknopolis aurkezten?\nKazetaria naiz eta Teknopolis-eko lantaldea kazetariz eta zientzialariz osatuta dago... Bi perfilak gara beharrezkoak.\nHala uste dugu denok.\nGainera, kuriositatea eta zientzia-zaletasuna oso lotuta daude eta ni oso kuriosoa naiz.\nArrazoi duzu, langile guztiok merezi dugu zerbait hobea…\nHobea? Nik ez dut kexarik. Lantalde eta lantoki paregabeak dauzkat, eta oso konforme nago.\nZientziari buruzko programa da, eta inor gutxi ibiliko da adi.\nAstero 55.000 ikusle. Gutxi iruditzen zaizu?\nPentsa futbol saioa balitz, zenbat sasijakintsu zenituzkeen atzetik!\nFutbola zuretzat, nahi baduzu... Nik ez dut gustuko.\nJaiak bezalako programa bat egingo zenuke berriz, edo gorputzak ez luke jada emango?\nEz gorputzak ez eta buruak ere. Amaitutako etapa da hori, baina oso etapa polita izan zen.\nGainera, mozkor guztiek galdetuko lizukete erlatibitatearen teoriaz…\nBai, bai... eta hori ez da minutu batean azaltzen. Orduak beharko nituzke.\nBestela beti geratuko zaizu Frontón, jakin dut esperientzia “bikaina” izan zela zuretzat…\nEsperientzia bikaina, bai, baina hala ere, kirol mundua ez da nire mundua. Nahiago zientzia, askoz nahiago.


About: Henrike I.a Portugalgoa\nArtikulu hau Portugalgo erregeari buruzkoa da; beste esanahietarako, ikus «Henrike I.a». Henrike I.a Portugalgoa (Lisboa, 1512ko urtarrilaren 31 - Almeirim, Santarem, 1580ko urtarrilaren 31), Kardinala ere deitua, 1578tik 1580ra Portugalgo erregea izan zen.\nArtikulu hau Portugalgo erregeari buruzkoa da; beste esanahietarako, ikus «Henrike I.a». Henrike I.a Portugalgoa (Lisboa, 1512ko urtarrilaren 31 - Almeirim, Santarem, 1580ko urtarrilaren 31), Kardinala ere deitua, 1578tik 1580ra Portugalgo erregea izan zen. (eu)\nAita: Manuel I.a PortugalgoaAma:Maria Aragoi eta Gaztelakoa\nHenrike I.a Portugalgoa (eu)\ndbr:Henrike I.a Portugalgoa\nwikidata:Henrike I.a Portugalgoa\ndbpedia-cs:Henrike I.a Portugalgoa\ndbpedia-de:Henrike I.a Portugalgoa\ndbpedia-el:Henrike I.a Portugalgoa\ndbpedia-es:Henrike I.a Portugalgoa\ndbpedia-fr:Henrike I.a Portugalgoa\ndbpedia-id:Henrike I.a Portugalgoa\ndbpedia-it:Henrike I.a Portugalgoa\ndbpedia-ja:Henrike I.a Portugalgoa\ndbpedia-nl:Henrike I.a Portugalgoa\ndbpedia-pl:Henrike I.a Portugalgoa\ndbpedia-pt:Henrike I.a Portugalgoa\ndbpedia-wikidata:Henrike I.a Portugalgoa


SEGURA // Elkarlanean lekuak sortzen\nPublicado por Irene San Sebastian mayo 15, 2017\nZein da zure Segura?\nHerriaren plano gaineko analisiarekin hasi zen tailerrean bi Seguren identifikazioak (Segura Zaharra, hiribilduari dagokiona, eta Segura Berria) eragindako harridurak, proposamenerako ateak ireki zituen. Hain zuzen ere, bi Segura hauen arteko erlazio-garbien gabeziak eta zerbitzuen herriz kanpoko kokapenak herri-proposamen bat egiteko bide ematen baitu. Gainera, Herriko Plazaren neurriz gabeko zentralizazioak herrian eragingo lituzkeen kalte negatiboak direla eta, egun dauden zerbitzuak eta espazioak balorean jartzea da proposamenaren helburua.\nHasierako ikuspuntua hori izanik, Segurak egun duen patrimonioa lekutzearekin hasi zen proiektua, umeek horretan lagundu zutelarik joko baten bitartez Seguran dituzten elementuen erabateko ezagutza erakutsiz. Ekintza honen bitartez, Segurak herri-galdeketaren bitartez plazan eskatzen zituzten beharrizanak herriko beste puntu batzuetan asetu zitezkeela oharturik, hauen arteko loturak bilatzea proiektuaren xede nagusitzat jo zen, horretarako soluzio merkeak bilatzeari ekin zitzaiolarik.\nHonen haritik, atentzioa deitzen du herrian dagoen seinalizazioaren aniztasunak, ez soilik kartel moduan, baita ikur moduan ere. Beraz, hurrengo pausua, seinalizazioaren iturria aztertzea izan zen, proiektu bateratu bat osatzeko helburuz: eskolak jada bazuen herria gurutzatzen zuen ibilbide markatu bat, hartzen oinatzen ikurra erabilita; turismoaren bidez, herritik pasa edo hasi eta bukatzen diren ibilbideek, izan Done Jakue bidea edo Gaztaren Itzuliak, beren seinale propioak zituzten eta azkenik, Segurak, turismo ekimenaren barruan ere, bere ibilbide propioak sortzearekin, seinalizazio bat garatuta zuen. Horiek guztiak, proposamenaren oinarria osatzen duten zimenduak dira, bi Segurak lotuko dituztenak, hain zuzen:\nInterbentzio merke eta parte-hartzaile baten bitartez herrian lekutu diren tokien eta zerbitzuen identifikazioa eta ikus-araztea da proposamenaren xede nagusia.\nLehenik, oinezkoen eta ibilgailuen bereizketa beharrezko jotzea ezinbesteko ikusi da, herriak Segura bere egin eta transformazioari bide eman diezaion. Horretarako, Segurak Plan Berezian bere garaian egin zuen trafiko desbideratzea ontzat eman da, hiribildua ibilgailuen pasaeratik libratu dadin. Horren ondoren, herritarren partea hartzea etorriko litzateke, beren lurrak pintatzearekin oinezkoen lehentasunezko ibilbideak sortu ditzaten, ez soilik herritarrek eurek herrian duten patrimonioa balorean jarri dezaten, baita turismoak ere herrian leku izan dezan. Gainera, oinezko ibilbideak jarraitasun bat lortzea ezinbesteko bihurtzen da, Segura Zaharrak duen ibilbidearen tankeran, Segura Berriak ere oinezko sarea izan dezan. Saguek ogi-apurrak jarraitzen dituzten moduan, herritarrek ere lurreko seinalizazioa jarraitu dezaten, plaza ez ezik, herriko gainerako zerbitzu eta lekuak erabiltzeko azken finean. Honek guztiak, logotipo eta ikurren lanketa berezia eskatzen duen proiektuaren hasiera ekarriko luke.\nPlaza izanik herritarrek jolaserako duen erdigunea eta bere tamaina eta eskala egokiak kontuan hartuz, plaza bere horretan uztea erabaki da, lurra berritu ostean. Lurrerako, umeen iritziak kontuan hartuz lur lau eta jarrai bat ezartzea proposatzen da, hormigoia litzatekeelarik materialik egokiena, izan lauzetan edo plaka jarrai gisa. Gainera, soluzio merkea litzateke eta jolaserako bide emango luke.\nLurra egokitzeaz gain, tabernek egun dituzten mahai eta aulki pribatuak kendu eta udalak mahai eta aulki publiko eta mugikorrak ezartzea proposatzen da, kontsumitu gabe ere esertzeko eta erabiltzeko aukera ematen dutenak. New Yorken egin duten moduan, herri-altzari hauek duten mugikortasunak, espazioa herritarrek bereganatu eta beharren arabera moldatzeko bide ematen dute, plazaren azalera guztia aprobetxagarri izan daitekeelarik.\nErabat baztertu da estalkia herriko plazan jartzeko aukera, izan ere, plazak bere dimentsioak eta nortasuna galduko lituzkeelako. Horretaz gain, plazak behin-behinean bada ere, bote-luze pilota jokoa berreskuratzeko ekimenak oztopatuko lituzkeenez, ez da egoki jo gaur egungo beharrei erantzuteko, etorkizuneko generazioen aukerak murriztea, herrian gune egokiagoak daudela jakinik gainera.\nBeraz, eta laburbilduz, lurra berritzea eta altzari publikoak plazaratzea eta gaitzea da egungo proposamena.\nArkitektura mailako aktuazioak dira bigarren mailako proposamena eta herri-proiektuaren azken fasea. Izan ere, Markesen jauregi eta lorategiarekin zer gertatuko den jakin ezean, garatzen den proiektu oro ez baita eremuan integratuko eta espazioak eskaintzen dituen aukera guztiak aprobetxatuko.\nHala ere, Markesen eremua herriak berreskuratuko balu, plazako pareta botatzea proposatzen da, Zeraineko ikuspegia eta berdearen kontzientzia herriak bereganatu dezan. Horren bidetik, Errebote gunea eta Arboladi grada bitartez lotzeaz gain, Erreboteko plazaren azpian, arkupea eta zerbitzuak integratzea jo da egokiena, frontoia eta lorategiaren arteko lotura bermatzearekin bat.\nAzkenik, estalkiaren beharra asebetetzeko, Segura Berri eta Zaharraren arteko elkargunea jo da puntu egokientzat, modu honetan hiribilduko sarrera zaharrari keinu bat eginez gainera. Egungo aparkalekuaren zati bat hartuko litzake proiektua garatu ahal izateko eta hasiera batean estalkiak behin-behinekoa izan badaiteke ere, etorkizunean behin-betiko estalki baten proiektua ere ez da baztertzen. Dimentsio ezin hobeak ditu aparkalekuaren horma arteko espazioak, 22 metroko zabalera, altzairuzko edo egur laminatuzko egitura batez estali daitezkeelarik.\nBalorean jartzea da jada dagoena.


Ardi gutxi eta ganadurik ez jada - Ahotsak.eus\nArdi gutxi eta ganadurik ez jada\nArdi gutxi eta ganadurik ez jada Orain ganadu gutxiagorekin, ardi-txabola ere elkarte bihurtuta dute. Etxola inguruan fraidea zulora joan zenekoa.\nHizlaria(k): Madina Anduaga, Baxili\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-046-024 kodeko bideoa nahi duzula aipatzea: ahotsak@ahotsak.eus\nOrain ganadu gutxiagorekin, ardi-txabola ere elkarte bihurtuta dute. Etxola inguruan fraidea zulora joan zenekoa.\nData: 2008(e)ko azaroaren 06a\n- Oin bapebe ganaurik badakotzue?\n- Etxerako esnia?\n- Behi bat dakogu. Ez, ez dogu sekula jaizten. Ez dogu bapebe jaizten, "por libre" hor ibiltten da. Esnia bere txahalak eraten xao, txahala euki ebenian, baiña oin ez dako txahalik eta behixa galanta hor dago, ha ze txuletak euko dittun! Ha ze txuletak!\n- Lehenau ganau asko zekazuen?\n- Dozena bat inguru.\n- A, esan dozu, bai, eta ardixak?\n- Ardixak be lehenago larogei edo larogeittik gora, baiña oin berrogei bat billots edo ardi edo hola badagoz. Gehittu itten dia, bi billots itten dittue ta kendu itten dittue baiña atzera be gehittu, baiña ardixak oso gutxi balixo dau saltzeko, oso gutxi.\n- Esan dozu lehen Aloñan etxabolia zekazuela.\n- Bai, bai, hori lehenago pastoria faten zan hemendik hara eta han jaitzitta ekarten eben.\n- Baiña pastoria ze, etxekua edo?\n- Bai, etxekua.\n- Zure anaia?\n- Bai, baiña oin dakogu ba ifiñitta bestela etxabolia, berogarrixakin eta danakin, beheko sua.\n- Alaba: Gomistegi onduan.\n- Aloña entradan bertan.\n- Zer dakotzue, refujixo modura edo, txale edo?\n- Alaba: Bai, etxabola, egoteko moduan, soziedade modura edo hola, bai.\n- Haundixa da, etxabola luzia da, ta ondo ifiñitta dakoi, bai, ni ez naiz fan aspaldixan, gero gaiñera Oñatiko Gorgomendin mezia emun bihar ebela ta abaria be, zera, beheko zulora jausi zan han, ta nere artian, ba, ez dago hor, horreik leku seguruak.\n- Ze abare jausi zan?\n- Abaria? Zein zan, obispua edo zein zan?\n- Alaba: Ez dakit, ni ez naiz akordaitten, ama, historixa hori.\n- Baiña noizko kontua da?\n- Alaba: Hutsik euenian, igual? Oin dala 50 urteko kontua.\n- Ez, ez, urte gutxi da hori pasau zala.\n- Alaba: Eta nora jausi zan, ba?\n- Ba jausi zan Gomistegi baiño gorago dauen zulo batera, ta han modu askotakuak dagoz zuluak, holako gainbehera batera, baiña beste bat dago han, Gomistegikuak baten oillua eta bestian txarrixa.\n- Ez, potolo haundi bat. Ta hara sartu kotxia, itxuria pasau xakon. Eta hori dana oinddiok ez da urte asko, ez da urte asko, ez.\nBaserrian izan zuten astoaren inguruko kontuak\nAuzoko ermandadearen funtzionamendua\nZekorrak baliorik ez\nZerbezerako garagarra pentsurik onena


EREDU BERRIAK PROBATZEN: BAKIO – ELKARTOKI\nEREDU BERRIAK PROBATZEN: BAKIO\nBadira zenbait hilabete Bakion lanean hasi ginela Elkartoki bultzatzeko eredu berri batekin. Bakioko Urkitza eskolak patioa irisgarria egiteko proiektua behar zuela aitzakiatzat hartuta, honen erabateko eraldaketa modu parte hartzailean egiteko aukera sortu zen, Bakioko Udalak sustatuta eta Teo Arkitektura estudioarekin elkarlanean.\nBakioko Urkitza eskolako patioak azken urteetan zenbait aldaketa jasan ditu, egokitzapen fisiko batzuk egin direlarik baina, beharbada, patioaren ikuspegi globala lantzeko betarik izan gabe eta eskola komunitateak nolako patioa nahi eta behar duen hausnartzeko aukerarik izan gabe. Hori dela eta, patioa irisgarria egiteko prozesuan eraldaketa burutzeko beste bide bat bilatu nahi izan du Udalak, umeen parte hartzean oinarritutakoa eta diseinu eta interbentzio fase ezberdinetan antolatuta, ikuspegi globalaren lanketa bermatuz.\nProzesuaren garapena bi ikasturtetan banatu da. Iaz, lehenengoan, jolastokiaren egoera eta bertan ematen diren dinamiken inguruko jabekuntza eta hausnarketa kolektiboa sustatu ziren, patioaren eraldaketaren erronkak definitu genituelarik. Hauetatik abiatuta, jolastokiaren inguruko ametsak, nahiak eta utopiak lantzeko ideia sorkuntza eta eztabaida sustatu ziren. Proposamen guztien lanketa egin ostean, eraldaketaren oinarriak eta esku-hartze batzuk adostu zituzten, oinarrizkoenak, irisgarritasunarekin lotuta zeudenak eta udan zehar gauzatu direnak, beste hainbat bigarren ikasturtean lantzeke utzi zirelarik.\nElkartokin artea beti izaten da ardatz eta Bakion ere paper garrantzitsua izan du prozesuan. Sormena eta utopien lanketan, Ane Rodriguez artista bidelagun izan dugu, Elkartoki abiatzen duen ekintza aktibatzailearen prestaketan, baita ekintza sortzailean ere.\nIbilbide honetan, Lehen Hezkuntzako ume guztiek parte hartu zuten, ekintza artistikoetan eta tutoreek bideratutako saioetan. Txikiagoek ere, Haur Hezkuntzako umeek, patioko ekintzak bizitzeko aukera izan zuten. Erabaki hartzeetan umeak izateko, eskolan ume batzordea osatu zen, ikaskideen ordezkari eta ideien zaintzaile aritzen direlarik. Nahiz eta parte-hartze prozesu nagusia umeena izaten ari den, irakasleriak ere bere hausnarketa espazio propioa dauka eta ikuspegi pedagogikoa lantzen dute.\nPatioaren eraldaketa osoa burutzera goazenez, funtsezkoa izaten ari da Udalak, eskola zuzendaritzak, guraso elkarteak eta TIPIk osatzen dugun talde sustatzailea, proiektuan elkarlana bermatu eta ikuspegi estrategikoa zaintze aldera.\nBigarren ikasturte hastear dago orain, eraldaketa osoa lortzeko bidean! Hasteko, iaz adostutako proposamenak kontuan hartuta, udan irisgarritasun obrak egin dira patioan. Hortaz, umeek lehen aldaketak estreinatuko dituzte eta aldi berean, elkar-sorkuntza prozesuari jarraitzeko marko ederra daukagu. Horrela, ikasturte honetan proposamen batzuk probatzeko eta baloratzeko testeoak burutuko ditugu, besteak beste. Gogoz hasiko dugu ikasturtea!\n10 September, 2019 elkartoki


Beñat Arrabit: “Hizkuntzaren hedapenerako hedabideak estrategikoak dira” | Euskal Herria | KAZETA\nEuskararen Erakunde Publikoko lehendakaria\nEuskararen Erakunde Publikoak hedabideen eta euskarazko hedabide eta emankizunen Ipar Euskal Herriko erabiltze ohitura eta kontsumoari buruzko inkesta aurkeztu zuen joan den urtarrilaren 13an. Erakunde horretan lehendakaria den Beñat Arrabitek KAZETA.EUSen galderei erantzun die datu horiek xehekiago aletzeko.\nBeñat Arrabit: “Hizkuntzaren hedapenerako hedabideak estrategikoak dira”\nMikel Irastorza Artola|2020/01/30|0 iruzkin Eguneratua:\nBeñat Arrabit, Euskararen Erakunde Publikoko lehendakaria. © Isabelle MIQUELESTORENA\n“Inkestaren emaitzen arabera, gure politikak jarraitzea edo moldatzea dagokigu”\n“Gazteek beste modu batez kontsumitzen dituzte hedabideak”\n"Biztanleen %42ak adierazten du gutxienez euskarazko hedabide bat behatzen duela"\n"Ber gisako inkesta bat 5 urteko maiztasunean egitea egokia izan daiteke”\nHedabideen eta euskarazko hedabide eta emankizunen Ipar Euskal Herriko erabiltze ohitura eta kontsumoari buruzko azterketa sakona egin duzue 13 urtetik goitiko 1.600 herritarri inkesta bat eginez. Zein izan da egindako lan honen hastapeneko helburua eta bete dela uste al duzu?\nHizkuntza politikak indar berezi bat egiten du euskararen erabilpen eremuak indartzeko. Duela hiru urte hedabideen lan eremua azkartzea erabaki zuen EEPk, eta beraz, Ipar Euskal Herriko hedabideen kontsumoa zertan den jakitea ezinbestekoa zen.\nDuela 13 urte egina izan zen lehen aldikoz inkesta bat, baina ez da modu berean egina izan, beraz, ez da konparatzen ahal. Hastapeneko lehen helburua biztanleek hedabideekin duten harremana ulertzea zen eta argitara eman ditugun inkestaren emaitzek helburu hori betetzen dutela konfirmatu genezake. Hartu beharko da inkesta puntu zero gisa, eta hemendik goiti, inkesta soziolinguistikoa egiten den bezala, ber gisako inkesta bat 5 urteko maiztasunean egitea egokia izan daiteke.\nInkestaren emaitzek harritzeko daturik utzi al dute?\nHasteko, Ipar Euskal Herriko biztanleek badute ohitura tokiko hedabideak kontsumitzeko, %63ak baitio tokiko hedabideak erregularki kontsumitzen dituela. Kuriosa nintzen ez bainekien zer emanen zuen, gauzak franko kanbiatu dira hamahiru urtez eta ez genekien ere egiazki bertako biztanleek euskarazko hedabideak kontsumitzen ote dituzten. Eta plazer bat izan da ohartzea badela jende multzo azkar bat euskara baliatzen duten hedabideak kontsumitzen dituena.\nEuskal Irratien datua ere aipagarria da. %11k dio erregularki entzuten dituela eta euskaldunen kasuan %41ak. Bestetik, biztanleen %42ak adierazten du gutxienez euskarazko hedabide bat behatzen duela erregularki edo noizbehinka. Hori emaitza ona dela uste dut, erakusten duelako hemengo biztanleek euskaraz ere kontsumitzen dutela eta beraz, publizitatea ere euskaraz egin daitekeela. Mezu hori ere pasarazi behar dugu.\nHala ere, instituzio gisa ez dagokigu harritzea, baizik eta inkestak ematen dituen emaitzen arabera gure politika publikoak jarraitzea, moldatzea edo egokitzea. Horretan ari gira.\nGarapen teknologikoaren garaiotan, kontsumo ohituretan aldaketa handiak azaleratu al ditu inkestak?\nHamahiru urtez bistan da ainitz kanbiatu direla gauzak, baliabide berriak ere badirelako eta gazteek ere beste modu batez kontsumitzen dute. Inkestak Frantzia edota Europa mailan ematen diren tendentziekin bat egiten du. Ohartzen gira ere Euskal Herria modernoa dela eta gauzak aldatzen direla. Hori ere desafio interesgarri bat da.\nTelebista hartzen badugu, 13 eta 17 urte arteko Ipar Euskal Herriko biztanleen %68k erregularki behatzen ditu interneteko bideo guneak. Adin tarteetan gora joan ahala behatze hori ainitz jausten da.\nDatuen aurkezpen egunean euskarazko hedabideak kontsumituak direla azpimarratu zenuten. Erabilpen hori nahikoa dela uste al duzu?\nHizkuntza politikaren helburua hedabideetan euskarazko kalitatezko eskaintza zabal bat izateaz gain, ahal bezainbat erabilia edota kontsumitua izatea ere bada. Gibelera so egiten badugu behar dugu ikusi nondik heldu giren. Esperantza izateko arrazoiak badira. Ez da makila majikorik, ez baita pentsatu behar gizartea kolpe batez euskaldunduko denik eta epe luzerako lan batean ari gira. EEPk lanean segituko du euskarazko hedabide eta edukien kontsumoa edota erabilpena ere emendatu dadin.\nTelebista eta irratia dira euskararen garapenerako tresna azkarrenak. Zein da beste euskarriek bete dezaketen papera edo lekua?\nHedabide guzien presentzia da inportantea eta beharrezkoa. Hizkuntza bat hedabideetan baldin bada, gizartean, etxeetan, leku guzietan... euskararen presentzia azkartuko da. Tresna bakoitzak bere papera betetzen du eta denen osagarritasuna behar du euskarak. Interneteko kontsumoa ez da paperezkoaren berdina, publikoari dagokionez baina ezta kontsumitzeko edo ekoizteko moduan ere. Beraz, euskaldun guziei informatzeko euskarriak behar dira. EEPk eskaintza guziak indartzeko eramaten du bere hizkuntza politika.\nUlermena, irratiaren kasuan, ez-kontsumorako arrazoi gisa jarri du euskarazko irrati eskaintza ikusten ez duten euskaldun eta euskaldun hartzaileen %26k. Beste euskarrien kasuan, gauza bera gertatzen al da? Zer adierazten du horrek zure ustez?\nEgia da euskara ez ulertzearen arrazoia aipatzen dutela, irrati eskaintzaren kasuan, eta baita prentsa idatziaren kasuan ere. Neurri txikiagoan telebistari dagokionez.\nEuskara biziberritzeko, bizitzako espazio publiko guzietan eta beraz, hedabideetan ere erabili behar da. Erabilpen horrek hizkuntza menperatzen asko laguntzen du. Inkestak argitara eman du erabilpena hizkuntza gaitasunari lotua dela: euskaldun osoek, euskaldun hartzaileen datuekin konparatuz, euskarazko hedabideak maiztasun handiagoarekin kontsumitzen dituzte. Hortaz, euskaldun osoen kopuruak emendatzeko politika publikoak aitzinera eramaten segitu behar dugu, alde batetik euskararen transmisioa segurtatuz eta bestetik, erabilpena indartuz. Biak batera.\nOndorioen artean, nagusiki frantsesez informatzen duten hedabideetan euskara gehiago sartzearen beharra azpimarratu zenuten. Aukerarik ikusten al duzu alor horretan aitzinamenduak egiteko?\nInkestak erakutsi du biztanleek euskarazko eduki gehiago nahi lituzketela, baita nagusiki frantsesezkoak diren hedabideetan ere. Justuki, EEPk lan lerro berezi bat eramaten du eskaintza hori emendatzeko. Lan horrek aitzinamendu batzuk ekarri ditu baina bada oraino zer hobetu. Beharrezkoa izanen da ere formakuntza berezi bat ematea horri buruz.\nBestetik, euskarazko hedabideen eskaintza egonkortzeko lan egiten dugu. Inkestan ikusi ahal izan dugu euskarazko hedabideak kontsumituak direla, baina euskaldun gehiagorengana iristen ahal direla.\nEITB taldearen hedapena segurtatzeko ardura ere betetzen dugu. Hemen ere ikusi ahal izatea garrantzitsua da. %34ak dio talde horretako euskarazko hedabide bat gutienez kontsumitzen duela erregularki edo noizbehinka.\nZure ustez, zer paper betetzen dute hedabideek euskalduntze prozesuan?\nHedabideak hizkuntzaren hedapenerako estrategikoak dira. Hizkuntza bat hedabideetan presente baldin bada, bizirik da, gizartean eta etxeetan sartzen da. Gisa horretan biztanleek egunero euskaraz entzun, irakurri eta ikusi dezakete. Beraz, hedabideek hizkuntza antolaketan eta euskalduntze prozesuan ezinbesteko eremua osatzen dute. Zentzu horretan, EEPren hizkuntza politikak hedabideetan kalitatezko eskaintza indartzeko helburua du. Denen beharra bada eta hedabide guziak behar dira azkartu.\nInkestatik ateratzen diren ondorioek hizkuntza politikan aldaketarik edo egokipenik eragin dezaketela uste duzu?\nInkesta burutu dugu hedabideek ukan dezaten tresna eraginkor bat beren euskarazko eskaintza egokitzeko. Baina bestetik, gure politika publikoak ere egokitu eta eraginkor bilakatzeko. Inkestaren lehen tratamenduak erakutsi digu hedabideen arloan eramaten ditugun lan eremuak pertinenteak direla eta beraz, segitu beharrean garela.\nDenbora pixka bat utzi behar zaio inkestari, gure gisara eragile ezberdinek emaitzak tratatu ditzaten, sortuko diren eztabaiden ondorioek ere pista batzuk ematen ahalko baitizkigute. Inkesta hori denek baliatu behar dugu, politikariek, teknikariek, baina baita zuek hedabideek ere, behar baitituzue kanbiamenduak egin. Denen afera eta ardura da.


San Juan bezperako besta prest du Lesakan Euskara Batzordeak - Diario de Noticias de Navarra\nSan Juan bezperako besta prest du Lesakan Euskara Batzordeak\nIgantzin ere hainbat ekitaldia antolatu dituzte astebururako, tartean Artisau Garagardoaren II. Besta larunbatean\nEzpatadantzari taldea dantzan ikusteko edo beraiekin dantzatzeko aukera izanen da. AITOR AROTZENA\nEzpatadantzari taldea dantzan ikusteko edo beraiekin dantzatzeko aukera izanen da.\nlesaka - San Juan bezperarako ekitaldia antolatu du aurten ere Lesakan Euskara Batzordeak, Euskara, mingain dantza goiburupean. Sua piztearen eta adierazpena irakurtzearen ardura, Tantirumairu euskal folklore taldearena izanen da aurten.\nEkitaldiei dagokienez, igandean 19.30ean, hasita eginen da ekitaldi nagusia Plaza Zaharrean. Lesakako trikitilarien eta bertso eskolaren emanaldiaren ondotik, adierazpena irakurriko dute eta sua piztuko du aurtengo omenduak, Tantirumairu euskal folklore taldeak.\nLesakako Euskara Batzordeak hiru su piztuko ditu plaza inguruan (handia, ertaina eta ttikia) eta horietaz bakarrik arduratuko da. Segidan, Lesakako dantzak antzatzeko aukera izanen da Ezpatadantzari taldeko neska eta mutilek lagunduta, hauek Sanferminetarako prestatzeko saioa eginen baitute. 21.30ean herri afaria izanen da, norberak bere afariak eraman beharko du. Euskara Batzordeak mahaiak eta aulkiak jarriko ditu plazaren bueltan. Afaria etxean prestatu eta plazan denak elkarrekin batera afaltzeko modua izanen da, baita edariak eta bokatak eskuratzekoa aukera ere. Afariaren ondotik, opari batzuk zozketatuko dituzte. 21.30etik 23.30era dantzaldia izanen da Jeiki Hadi taldearekin.\nIgantzin Igantziko Biltokik antolatuta, larunbat goizez, pilotalekuan, 11.00etan herriko pilotarien arteko esku pilota partidak jokatuko dituzte eta 12.00etan Mindara elkarteko gurpil-aulkietan palaz jokatzen duten pilotariak ikusteko aukera izanen da: Mikel Merino eta Joseba Lasa, Beñat Lizaso eta Jesus Matarranzen kontra. Frontoian Xorta artisau garagardoa dastatzeko aukera izanen da. 13.00etan poteo herrikoia eginen dute Lesakako Hurih taldearekin. Ondotik, Biltokiberfest bazkaria izanen dute elkartean: Xorta Nafar Pirinioetako artisau garagardoaren dastaketa, eta Hurih bikotea ere bertan izanen da bazkalondoa girotzeko. Bazkarirako apuntatzeko bazkideek Biltoki elkartean bertan egiten ahal dute eta bazkide ez direnek Igantziko estankoan eskura ditzakete txartelak 25 euroren truke Bazkalondotik Xorta garagardo-lotea zozketatuko dituzte. Igandean sua piztu eta astelehenean meza izanen dute San Juan Xarren. - A.A.A.


Lehiaz harago doan ligaxka - - Aiurri.eus\nXabier Lasa Bergara\nLehiaz harago doan ligaxka\nXabier Lasa Bergara 2019-09-12 07:39\nBuruntza auzoak irabazi du aurtengo auzoen arteko herri kirolen liga. Santa Krutzen hasi zen lehiaketa, eta Etxeberrietan, Goiburun, Buruntzan eta Sorabillan izan du jarraipena. Lehiaren gainetik, auzoen eta auzotarren arteko adiskidetasuna nagusitu da.\nSokatira eta lokotxa biltzea jarri ziren desafio gisa Sorabillan, eta ikuskizun polita eskaini zuten Buruntza, Goiburu, Etxeberrieta eta Sorabillako kirolariek; Santa Krutz igandeko lehiatik kanpo geratu zen, ezin izan baitzuen osatu taldea. Ikusle ugari bildu zen Andoaingo auzo desberdinetatik bertaratuta, eta sokatirak eragin zuen emoziorik handiena. Izan ere, tiratzaileek etengabe jaso zituzten haien animoak. Azkenean, Sorabillako taldea izan zen punturik gehien jaso zuena, bi probatan.\nLiga Santa Krutz jaietan abian jarri zen, eta geroztik Etxeberrieta, Goiburu, Buruntza eta Sorabillatik igaro da. Hainbat proba jokatu dira urtean zehar han hemen, lokotxa biltzea eta sokatiraz gain, sega, ingudea, zaku karrera, toka, karretillan pertsona eramatea, traktorearekin giza proba... Honela geratu da azken sailkapen orokorra:\n1. Buruntza (36 puntu).\n2. Sorabilla (31 puntu).\n4. Santa Krutz (21 puntu).\n5. Etxeberrieta (20 puntu).\nMistoak izan dira proba gehienak, eta zigorrak jaso dituzte zenbait pronetan araua bete ez dutenek.\nKirola eta herrigintza uztarturik\nHerri kirolak plazaratzearekin batera, herrigintzaren ikuspegia jarri behar da argitan, antolatzaileek azpimarratu nahi izan dutenez. Izan ere, antolatzaileek helburu ugari jarri zituzten jomugan, ligaren ekimena iaz abiarazi zutenean; hala nola, geure-geureak diren eta nahiko baztertuak dauden herri kirolak sustatzea, herritarrak herritarrak jaietako ekitaldietan parte hartzera animatzea, auzoen eta auzotarren arteko harremanak estutzea, auzoetako jaiak indartzea... Nahiko argi dago bete egin ari direla jarritako helburuak. Bi liga aurrera eramateak aparteko ahalegina eskatu die antolatzaileei, ez baita erraza kirolariak erakarri eta taldeak osatzea (are gutxiago Andoainen, jai ugari opor garaietan ospatzen baitira).\nOrain arteko emaitzak ikusita, antolatzaileek, kirolariek eta ikusleek bat datoz iritziarekin: ekimenak jarraipena eduki beharko luke Andoainen, herri kirolen eta herrigintzaren mesedetan.\nBuruntzak irabazi du auzoen arteko herri kirolen liga\nXabier Lasa 2019 ira 09 Andoain\nBuruntzako taldeak irabazi du Andoaingo auzoen arteko herri kirolen liga. Sokatira eta lokotxa biltzea izan ziren azken bi probak, Sorabillako jaie...


Pokémon GO albisteez beteta iristen da Gabonetan | Androidea\nGabon hauetan Pokémon GO-ren berri guztiak\nEder Ferreno | | Android jokoak\nPokémon GO aldaketa ugari izaten ari da azken aste hauetan, jakin dezakezun entrenatzaileen arteko borrokak iritsi direlako dena lotura honetan. Eta orain, Gabonak direla eta, berri asko daude Niantic jokoan, oraingo honetan arrakastaren zati bat berreskuratu nahian dabilena.\nPor DBH, urtarrilaren 15ra arte, Pokémon GO-n berri garrantzitsu ugari aurkitzen ditugu. Beraz, aldian-aldian jokatzen baduzu, ziur asko Niantic izenburuak uzten dizkigun berri hauek zure interesekoak izango dira. Horiei buruz gehiago jakin nahi al duzu?\nUtzi diguten lehenengo berrietako bat da urtarrilaren 2ra arte Delibird izotz motako izakia basatian maizago agertuko da. Aukera ona da, beraz, harrapatzeko. Jynx, Spheal, Snorunt, Sneasel, Snover eta Swinub bezalako beste batzuk maizago agertuko dira. Gabonetako txapela duen Pikachuaz gain, normalean data hauetan beti agertzen da.\nPokémon GO erabiltzaileentzako beste berri on bat da Azurill, Munchlaz eta Smoochum bezalako beste munstroek 7 km-ko arrautzak ateratzeko aukera gehiago izango dutela. Gabonetako hitzordu hauetan gehiago eklosio nahi duten erabiltzaileek hala egin ahal izango dute. Zer gehiago, erabiltzaileek erabilera bakarreko inkubagailua lortzen dute doan egunean behin. Horretarako, PokéStop baten fotodiskua biratu behar duzu. Hori urtarrilaren 2ra arte egongo da posible.\nPokémon GO-ren beste ezaugarri berri batzuk\nBestalde, Pokémon GO jokalari guztiak gaur arte izango dute Izarren hauts bikoitza eskuratu ahal izateko. Hori posible izango da Pokémon bat harrapatzen dutenean. Beraz, presatu egin behar duzu, gaur abenduaren 26ra arte baitago. Gainera, baieztatu da abenduaren 26tik abenduaren 30era bitartean erabiltzaileek XP bikoitza eskuratu ahal izango dutela Pokémon bat harrapatzerakoan. Beraz, kontuan hartzeko beste une ona da.\nBatez ere erabiltzaileei Lucky Eggs erabiltzeko aukera. Horrela, PXn erabileraz baliatu ahal izango zara jokoan piztia batzuk harrapatzerakoan. Beraz, baldin baduzu, ez izan zalantzarik eta horiek erabiltzeko. Eskuragarri dagoen unerik onena denez.\nAbenduaren 30a eta urtarrilaren 2a bitartean egingo den Pokémon GO-ko beste nobedade bat inkubagailuak izango dira. Gisa eraginkorren bi aldiz izango dira. Ezaugarri horri esker, jokoan dauden entrenatzaile guztiei arrautzak tasa altuagoan ateratzeko aukera emango zaie. Beraz, aprobetxatu beharko zenukeena da, jokoan nabarmen aurrera egiteko aukera emango baitu.\nData hauetan gauden bezala, Pokémon GO-k ez du Gabonetako espiritua ahazten. Zenbait topatzen ditugu berritasunak jokoaren Fashion Store-n Niantic-ek egina. Horrela, data hauetako produktu tipikoekin jantzi ahal izango duzu avatarra. Hainbat produktu daude, hala nola eskularruak, jertsea edo Delibird-en botak. Denak eskuragarri egun hauetan dendan. Zure avatarra modu dibertigarrian pertsonalizatzeko gai izan nahi baduzu, sartu dendan eta ezagutu produktu horiek guztiak.\nPokémon GO-ren ezaugarri berri hauek jokoak ospatu eta gutxira etorriko dira Komunitatearen Eguna izenekoa, hori ere bere ospea laguntzeko da. Aste hauetan ikusten ari garenaren arabera, albiste garrantzitsu asko uzten dizkigute. Neurri batean sorpresa ez bada ere, jokoak 2019an hiru urte beteko baititu. Azken urteotan Androiden fenomeno handietako bat izan da.\nHaien deskargek 100 milioi baino gehiago izan zituzten. Beraz, Niantic-en joko arrakastatsuena da, gaur egun Samsung telefonoetarako soilik jokoak sortuko dituena. dagoeneko bere garaian bildu genuen bezala. Zer iruditzen zaizu jokoaren berri?\nPsssst ... Begira ezazu PokeHackGO.\nArtikuluaren bide osoa: Androidea » Android jokoak » Gabon hauetan Pokémon GO-ren berri guztiak\nAndroid telefonoaren bateriaren trikimailuak


Dantza izango da protagonista Loraldia Festibalaren bigarren asteburuan hiru ikuskizun bereziekin - Loraldia festibala 2018\nUrtarrilaren 1an, ostegunarekin\nMartxoaren 17 eta 18ko asteburuan Loraldia Festibalak dantza alorreko hiru ikuskizun berezi proposatzen ditu, Kukai dantza konpainia, Oinkari dantza taldea eta HIKA Teatroa eta Mizel Théret – Treversee dantza konpainiaren eskutik.\nIkuskizun bereziak eta bakarrak dira. Hirurak estreinaldiak, bi erabateko estreinaldiak eta hirugarrena antzoki batean egingo da lehenengoz.\nLoraldia Festibalak dantzaren alorreko hiru ikuskizun aurkeztu ditu Campos Antzokian burutu duen prentsaurrekoan. Hiru ikuskizun hauek Euskal Herriko lehen mailako talde eta konpainien esku datoz eta ikuskari berezi eta bakarrak dira, arrazoi ezberdinengatik.\nAurkezpen honetan hitza hartu dute: Aitor Narbaiza, Loraldia Festibaleko produkzio arduraduna; Agurtzane Intxaurraga, HIKA teatroko zuzendaria; eta Jon Maya, KUKAI dantza taldeko zuzendaria.\nLoraldia Festibalak arreta berezia eskainiko dio dantzari bere bigarren asteburuan. Alor honetako hiru ekintza nagusi burutuko dira martxoaren 17 eta 18 artean. Izan ere, hauetako biren erabateko estreinaldia izango da Loraldian; eta hirugarrena antzoki batean lehenengoz burutuko da. Ikuskizun bakoitza espazio ezberdin batean egingo da, Festibalak bilatzen duen aniztasun eta eskaintza zabalean sakonduz.\nGainera, hiru lanek harreman estua daukate euskal kulturaren unibertso, erreferentziazko izen eta elementuekin, gure imajinarioa osatzen duten hainbat osagaiekin.\nMartxoaren 17an HIKA Teatroak eta Oinkari Dantza Taldeak Sagartu ikuskizuna eskainiko dute Campos Antzokian. Hurrengo egunean, martxoaren 18an eta igandearekin, beste bien txanda izango da: goizean Kukai Dantza Konpainiak Oteizak 110 ikuskizuna antzeztuko du Euskalduna Jauregian; eta arratsaldean La Fundiciónen Treversee dantza konpainiako Mizel Théret dantzariak Lekeitioak lana estreinatuko du.\nAitor Narbaizak adierazi duenez, “Loraldiak bere hastapenetik jarri nahi izan du arreta dantzaren alorrean. Baina ez edozein modutan, gainera: helburua proposamen berritzaileak eskaintzea izan da eta dantza beste alor eta diziplina artistikoen parean jarri eta hauekin lotzea”.\nLoraldia Festibalak dantza eta proposamen berritzaile eta garaikideak publikoari hurbildu nahi dizkio. Aurten hiru proposamenak azpimagarriak dira: Kukai, Dantza Sari Nazionala; HIKA teatroa eta Oinkari dantza taldea, biak euskal kulturan tradizio handiko erreferenteak; eta iparraldetik datorkigun Mizel Théret dantzaria.\nMartxoaren 17an, larunbatarekin, HIKA teatroak eta Oinkari Dantza Taldeak Sagartu lana aurkeztuko dute Campos Antzokiko eszenatokian. Lan hau lehenengoz egingo da antzoki batean, aurretik kalean antzeztu baita.\nBi talde hauek 2012an egin zuten topo lehen aldiz lanean, Amantalen elkarteak antolatutako Amantalen ahotsa ikuskizunean. 2013an Itsasoaren emazteak ikuskizuna sortu zuten elkarlanean. Elkarlana zinez aberasgarria izan da bi taldeontzat eta egun ohikoa bihurtu da. Hika teatroarentzat dantzaren munduan murgiltzeko aukera izan da; eta, bestetik, Oinkarik berrogei urteko ibilbidearekin gainean, urrats berriak emateko beharra sentitu zuen, euskal dantzari begirada ezberdinez begiratzeko aukera.\nSagartu kaleko ikuskizun multidisziplinarra gisa sortu zen, zuzeneko musika, antzerkia eta dantza lotzen dituena. Sagarra da oinarria eta abiapuntua, umorez, alaitasunez eta bizi-bizi, gure herrian ez ezik, paradisuko garaietatik hona izan dituen esanahi guztiak plazaratzen dituena.\nSagarraren irudia aztertzen du Sagartuk, paradisutik gaur arte izan dituen esanahiak azalduz. Gure herriaren historiaren parte handia da baita ere eta hau ikuskizunean azpimarratzen da. Bestalde, sagarra bere horretan, oso elementu dantzagarria da. Borobiltasun horrek mugimendurako gonbita egiten du, erakargarria da begi bistarako, koloretsua eta oso eramangarria: eskuetan, poltsikoan.\nSagarretik sagardora eta sagardotik bueltan sagastietara, festa batean hasi eta festa batean amaitzeko moduan. Euskal dantza tradizionala oinarri hartuta, forma eta modu garaikideagotan murgilduko da ikuskizuna etengabe. Mugimenduaren forman ikertu eta dantza kalitate ezberdinak aurkeztuz. Zuzeneko musikak aukera emango dio bere taupada propioa izateko. Jendearen eta ikuskizunaren arteko lotura egoki egiteko, inprobisazioari ere tartea uzteko. Musika herrikoia, musika klasikoa, jazz erakoa, intzidentala… Musikak aktoreak adina hitz egiteko balioko du.\nHIKA teatroko Agurtzane Intxaurragak zuzendu du, Arantxa Iturberen testuetan oinarrituta. Koreografiaren arduraduna Eneko Gil izan da. Eta oholtza gainean Miren Gojenola aktorea eta hamabost dantzari izango dira. Hauekin batera, Iñaki Dieguez eta Iker Telleria musikariak.\nHurrengo egunean, martxoaren 18an eta igandearekin, Euskalduna Jauregian Kukai Dantza Konpainiak Oteizak 110 lan koreografikoa aurkeztuko du.\nAurkezpen berezia izango da hau. Erabateko estreinaldia izateaz gain, Oteizak 110 Loraldia Festibalerako bereziki sortua izan da eta festibala honetan bakarrik izango da ikusteko aukera, ez baita berriro errepikatuko.\nHorregatik, igande horretako goizean hiru saio eskainiko dira jarraian. Gainera, ikuskizun honek badauka beste berezitasunik: alde batetik, espazio berezietan plazaratzeko koreografia bat da eta helburu horrekin sortu da. Euskalduna Jauregia izan da aukeratu den espazioa eta hormetan Oteizaren artelan batzuen irudiak proiektatuko dira.\nBestalde, artelan, dantzari eta publikoaren arteko interakzioa bilatzen du eta horretarako bost dantzariak publikoaren artean kokatuko dira.\nDantza Sari Nazionala irabazi ondoren sortu du lan hau Kukaik. Mireia Gabilondok zuzendu du, Jon Mayaren koreografiarekin eta Fernando Bernuesek sortu du eszenografia. Musikaren alorrean, euskal musikari izen handi batzuen pieza batzuk aukeratu dituzte: Bingen Mendizabal, Mikel Urdangarin, Rafa Rueda eta Mikel F. Krutzagarenak.\nAsteburu berezi hau Lekeitioak ikuskizunarekin bukatuko dugu.\nBakarkako dantza ikuskizuna da Lekeitioak eta, izenak dioen bezala, Mikel Laboaren lanik esperimentalenean inspiratuta dago. Mizel Théret Miarritzeko dantzariak sortutako lana da, ideia, koreografia eta dantza bere ardura direla.\nThéreten esanetan, Laboa maisuaren lan honetan bildutako piezek eragin emozional handia sortu dute beragan eta aspalditik zeukan buruan lan honek sortzen dizkion emozio horiek taularatu eta dantza batean bilakatzeko asmoa. Ikuskizuna sortzeko bost pieza hautatu ditu: Orreaga, Itsasoa eta lehorra, Cherokee, Gernika eta azkenik Dialektikaren laudorioa.\nBost pieza horietan, garrasia nagusi da, bere bortizkeri osoan. Sorkuntza honen bitartez dantzaren mugak arakatu nahi izan ditu Théretek, Mikel Laboak bere musikan egin zuen bezala.\nBakarkako dantza honetarako, Laboaren musikaren interpretazio aske bat sakondu nahi du, artifiziorik gabekoa, garrasiari lotua, soiltasunaz eta barnetasunaz egina. Bidaia bat, kantu eta dantzaren, mina eta itxaropenaren, zoramena eta lirikotasunaren, garrasi eta askatasunaren bideetan.\nBidaia bat, bizitzatik heriotzera, edo behar bada, heriotzetik bizitzara. Oholtza huts batean, oihu dantzatua, intimoaren marketan.\nMizel Théret Hazparnen jaioa da, eta euskal dantza tradizionalean eman zituen lehen\nurratsak. Ondoren Etorki Ballet konpainian jardun zuen. Horren ondotik Parisen dantza ikasketak jarraitu zituen, hainbat irakasleekin: Peter Goss eta Ruth Barnes (dantza garaikidean) eta Yves Casati (dantza klasikoan), besteak beste.\n1984 urtean Ekarle konpainia sortu zuen, Parisen bere formazioa osatzen ari zen bitartean.\n1984 eta 1997 urteen artean hainbat koregrafia lan burutu zituen, dantza tradizional eta\ngaraikidearen arteko bideak sakonduz.\nZenbait urtez dantza mundutik urrundu bazen ere, 2009ean berriro koregrafiari lotu zen bere lanean epe berri bat zabalduz. Ordutik hainbat ikuskizun garatu ditu, dantza minimalistan oinarrituta. 2009tik gaur arte sei ikuskizun berri sortu ditu, bakarka eta beste kide batzuekin:\nDorrea (2009 / bakarka), Oroitzen naiz (2011 / Hirukotea, dantzari zaharrekin), Hiru zitroin lur hotzean (2013 / Laukotea), Xoriek (2014 / Bikotea), Zisnearen azken kantuak (2015 / Bikotea) eta Xorien ihesa (2016 / Bostkotea).\nLoraldian egingo duen estreinaldi honen ondoren, Théretek martxoaren 24an Biarritzeko Le Colisée antzokian aukeztuko du Lekeitioak.


Speleo erakusketia Ondarrun\ntxiko 2007/10/29 21:45\nOndarroan Domusantu egunian (Azaruak 1), 19.00etan gure 25 urteurren erakusketia aurkeztuko dogu. Lamerako Udal Erakusketa Aretuan izango da, Kafe Antzoki onduan, eta trago eta pintxo batzu hartzera gonbidatuta zagozie.\nErakusketia Azaruan 1etik 18ra egongo da zabalik, egunero 10.00etatik 22.00ak arte (jai egunetan bebai). Bertan gure ibilbide luuuuuzzzzziai buruzko informaziño ugari topauko dozue: exploraziñua, komikixak, kartografia, zinema, hidrologia, liburuak, arkeologia, biologia, kirola... espeleologixian milla aurpegixen artian zure gustokuena topau deizun. Erakusketia 25 panelez osatzen da haitzuluei buruzko testo, krokis eta argazki ikusgarriz beteta. Lea eta Artibai ibarretako zulo asko topauko dozuz bertan, Ondarroa ondo-ondokuak.\nHortaz gain, Azaruan zihar beste ekintza osagarri batzu egingo doguz:\nAzaruan 11an, domekia, 19.00etan diaporama / hitzaldixa: "Lurpeko mundura leihatilla bat", Oier Gorosabelen eskutik (Guzurretxin).\nAzaruan 18xan, domekia, 19.00etan Santi Urrutian laburmetrai bi: "Karlistaren leizea" eta "Solo en el silencio" (Guzurretxin).\nOndarrutar askori erakusketa ikusgarri hau ikustian abentura-gogua piztuko jakonez, Azaruan 24ian bisita gidatu bat egingo dogu eskualdeko kobazulo batera (apuntatzeko, erakusketan bertan egongo da kuaderno bat).\nOngi etorri lurpeko mundura!\ntxiko 2007/10/27 23:35\nOtoixotik behera bide zatar batetik nentorrela, lagun politt bat suertau jata parian. Argazkixa etaratzen laga desta, eta obturadoria sakatu eta segundo batera, hegan urten da erlamandua.\ntxiko 2007/10/20 22:25\nGoierri auzuan, Iñubija eta Etxetxu basarrixan artian trenbide tunelan tamañuko 300 metroko korridore bat dago. Metrua jartzeko moduan dagoz Ispastertarrak...\nIñubija I-ko exploraziñuan, ADES taldiak 150 metro barri topografiau dittu gaur, 1050 metrotako espeleometria bat lortuta. Haitzulo honen haundittasuna eta izaera laberintikuangaittik, galtzia oso erreza da -onezkero behin baiño gehixago galdu gara- eta gela eta pasabidiei izenak ipintzen hasi bihar izan gara. Beraz, Ispaster eta Gizaburuagak kale eta plaza barrixak dakez, gizakixak sekulan zapaldu bako "auzo berezixak":\nGoierriko Trenbideko Tunela.\nEta gehixago be etorriko dira, Katazulotik aurrera dagon amildegira ezin izan garalako jaitsi soka barik. 8 ordu egin doguz gaur Iñubija I-en guztira. Datorren astetik aurrera, kanpamento bat jarriko dogu Merianda Lekuen atsedena eta otorduak hartu ahal izateko, txokolate bero eta guzti. Espeleologia zientzia eta kirol gogorra dala? Bai horixe, baiña gorputzari gustua emonda.\nBetiko moduan, gogoratu gure txangoak edonori zabalik dagozela. Interesa dakanak, nahikua dau gurekin harremanetan jartzia\n******************** ades@euskalnet.net 94 - 625 23 52\nEibarko azken bunkerrak\ntxiko 2007/10/17 23:00\nEguneraketa: Javier Martin Lapeyra 2011 inguruan egon zan bertan, eta bere blogian ondo dokumentau dittu.\nHogetamaseiko gerran, Eibar eta Elgeta izan ziran Gipuzkoa osoko gune errepublikazale bakarrak, golpistak hartutako herrixez inguratuta. 7 hillian zihar, Eibar guztiz militarizatuta egon zan, "toque de queda" eta fortifikaziñoz betetako inguruekin.\nGerria amaittu zanian, irabazliak arrasto guztiak garbitzen saiatu ziran. Akondia eta Kalamua inguruko lurretan hainbeste lubaki, porlan eta metal zati topatzen dira handik eta hamendik, dana txikittuta. Baiña oso eibartar gitxirek daki herrixan ondiok bunker bi dakezela oso-osorik.\nAgiñagatik Urkorutz mendi gangarretik gora goiazela, 650 metroko tontortxuan ametralladora-abixa bi dagoz:\nAgiñaga A: Kalamura begira, hormigoi kubua, 30 bat zm-tako lodieria, ezkerreko sarrera tapautakua, ranura de disparo biribilla.\nAgiñaga B: 10 m beherago eta Itturretara begira, txikixagua, aurre eta gaiñeko hormigoi parapetua, 10 zm-tako lodieria, sarrera lateral bikin.\nEuropan, II Mundu Gerrako arrasto esanguratsuak Ondare Historiko izendatzen dihardue onezkero. Hamen ostera, ondiok zaharraguak dirazen arrastuok sasixak janda dagoz, edozein hondakin modura.\nBVE eta Jesus Mari Zubikarai\ntxiko 2007/10/14 21:15\n1980xan, Batallón Vasco Español erakunde armatuak Jesus Mari Zubikarai ondarrutarra bahittu zeban. EE-ko militantia zan. Eibarko Agiñaga auzora eruanda, bertako errekazulo baten erahil zeben.\nHandik denpora gitxira, bateronbatek Zubikarain erahilketan parte hartutako BVE-kidietako bat bahittu, leku berera eruan eta bertan erahil zeban.\nBertan monumentu ikusgarri bat dago aspaldittik, ondarrutarran omenez. Urte askuan sasixak janda egon bada be, oin dala gitxi bateronbatek ederto garbittu dau. Hamen beheian dozuez gaur bertan etaratako argazki batzu:\nZubikaraiñ monumentua Agiñagan map - Tagzania\nIñubija I-n sorpresa haundixa\ntxiko 2007/10/14 19:35\nIñubija I-ko exploraziñuak emaitza harrigarrixak emon dittu aste honetan.\nEguenian, goiko galerixetatik aurrera egitteko modua topau genduan. Inundautako galerixak gaindittuta, sektore fosilletan sartu giñan, oin arte ez bezela estalaktita eta estalagmita ikusgarriz betetako geletara helduta. 120 metro barri topografiatu eta gero, telemetrua hondatuta geratu bihar izan giñan. Hala eta guzti be, gela oso haundi batera (80x30x60m) heldu giñan, eta beraz haitzuluak oin arte erakutsi daben arpegixa -estu eta bigurrixa- goittik behera aldatu zan. Zapatuan, "Lokatzan Gela" haundi horretara barriro helduta, exploraziñua jarraittu genduan. Gure sorpresarako, 4x5m-tako tunel fosil haundi bat topau genduan. Pauso bizkorrian, ekialderutzko norabidian eten barik ibiltziari ekin gentsan. 9 ordu eta erdi pasatu eta gero, exploraziñua geratu bihar izan genduan denpora eta konbustible arazuengaittik. Egun bakarrian, Iñubija I leziak oin arteko espeleometrixia BIKOIZTU egin dau (gure webgunian ikusi zeinkie krokis bat). Honekin, Ispasterko koba "txiki" honek Lea ibarreko haitzulo haundixenen talde selektuan sartu da. Eta ondiok asko geratzen da esploratzeko.\ntxiko 2007/10/07 02:00\nAste trepidantia, hauxe.\nIñubija I (Ispaster) haitzuluan egitten gabizen rebisiñuak emaitza ederra emoten dihardu. 1985an neurtu ziran 120 metruak 400 metro bihurtu dira onezkero, eta exploraziñua ez da amaittu. Eguenian, asteburura ezin itxainda "Kakalarri Komanduak" koban sartu eta 7 orduko ekittaldixan 100 bat metro barri topografiau zittuan. Atzo zapatuan, beste 7 ordu sartuta 150 metro inguru exploratu eta neurtu doguz, beti be gizakixak sekulan zapaldutako tunel barrixak ezagututa. Haitzulo ederra da Iñubija I, ariketa fisiko gogorra eta mitxelin guztiak erretzeko aukeria emoten dabena.\nGogoratu gure txangoak edonori zabalik dagozela. Mitxeliñak galtzeko interesa dakana, etorri dedilla. Hurrengo zapatuan segiduko dogu Iñubija I-en mundu barrixak deskubritzen.


Kanpin-dendak: Kalitate eskasekoak, hutsune eta akats ugari dituzte eta [3tik 2. orria] | Aldizkaria | EROSKI CONSUMER\nBi-lau lagunentzako sei kanpin-denda aztertu ziren; hauen prezioak 9.000 eta 25.000 pezeta bitartean zebiltzan.\nSegurtasuna, iragazgaiztasuna, erosotasuna, erabiltzeko erraztasuna, bizigarritasuna, erresistentzia, etiketa, garantia eta gainerakoak neurtzeko gainditu behar izan zituzten probetako emaitzak ikusirik, lagin bakar bat ere ez da ontzat jo behar; ezta onartzeko moduko kalitatekotzat ere. Seietatik bostek eraman zuten osoko kalifikazioa "erdipurdikoa" izan zen; seigarrenak, Aran-4 laginak, "txarra".\nAkatsik ugarienak hauek izan ziren: okerreko etiketatua, garantia-agiririk ez izatea, erabiltzeko erosotasun eta ergonomia eskasak, segurtasun-arautegia ez betetzea (aukerazkoa da, ez betebeharrekoa), (bakar batek betetzen du, izan ere: Explorer DT-180 laginak), eta dendako kubetak (hau da, lurra etengabe ukitzen duen alderdiak) urraduraren aurrean agertzen duen erresistentzia pattala.\nPrezioak kalitatearekin ez du zerikusi handirik (ezta txikirik ere): denetan bi hoberenak Explorer DT-180 eta Tende izaki, bata merkeena da eta bestea, aldiz, garestiena. Nolanahi ere, dendarik txarrena (Aran-4) merkea da eta Annapurna (22.000 pezeta kasik kostatzen dena) ez da Hibou eta Nevada (hauek ez dira 15.000 pezetara iristen) baino hobea.\nAzterketa honetan ez dago prezioaren eta kalitatearen arteko erlaziorik egokiena agertzen duen laginik, sari horren atzetik lihoazkeen bietako bat (Explorer DT-180) barnetik bustitzen da euria ari duenean eta besteak (Tende) gabezia gehiegi agertzen ditu, bere prezio biziaren aldean.\nAkastuna1 Egokia Erdipurdikoa2\nEgokia Ez dauka Egokia\nErabiltzeko eta mantentzeko argibideak\nEgokia Incompletes Egokia\nNeurri eta ezaugarri fisikoak\nPlastikoa Plastikoa Plastikoa\nOngi Ongi Oso ongi\nOso handia Ertaina Handia\nMuntatu eta desmuntatzeko erraztasuna\nErtaina-Eskasa Handia Oso handia\nEgokia Egokia Desegokia\nErabiltzeko egokitasun eta ergonomia\nOnartzeko Onartzeko Erdipurdikoa\nKubetaren estankotasuna (L/h)\nOso handia Handia Handia\nEuriaren aurkako erresistentzia\nEgokia Eskasa Egokia\nZulaketaren aurkako erresistentzia\nErtaina Eskasa Ertaina\nErtaina Oso handia Ertaina\nAlderdi tenkatuen erresistentzia\nSabai bikoitzaren josketa\nErtaina Ertaina Handia\nOso handia Oso handia Handia\nKubetaren kanpoko tirantea\nOso handia Oso handia Eskasa\nSabaitik lurrerako tirantea\nEskasa Oso handia Oso eskasa\nDesegokia Egokia Desegokia\nErdipurdikoa Erdipurdikoa Erdipurdikoa\nAkastuna Erdipurdikoa Akastuna\nIkastuna Ez dauka Ez dauka\nIncompletes Egokia Incompletes\nMetalikoa Metalikoa Plastikoa\nOngi Ongi Ongi\nEskasa Handia Handia\nHandia Ertaina-Eskasa Handia\nEgokia Desegokia Desegokia\nErdipurdikoa Onartzeko Gaizki\nHandia Ertaina Oso eskasa\nEskasa Handia Oso eskasa\nHandia Ertaina Ertaina\nErtaina Ertaina Eskasa\nErtaina Handia Eskasa\nOso handia Eskasa Oso eskasa\nOso eskasa Ertaina Handia\nDesegokia Erdipurdikoa Erdipurdikoa\nErdipurdikoa Erdipurdikoa Gaizki\n1 Etiketa akastuna: produktu industrialen etiketari buruz legerian xedatutakoa ez du betetzen (nahiz, legez, betebeharrekoa den).\n2 Etiketa desegokia: legeriak xedatutakoa betetzen duen aldetik, etiketa zuzen dago. Baina denda-barneko suaren aurkako ohartarazpen-etiketarik ez dauka (aukerazkoa da hau).\n<< Aurreko orrira joan: Kalitate eskasekoak, hutsune eta akats ugari dituzte eta


"Orokorrean, oso gustura gaude erantzunarekin" - Zarautz - Zarauzkohitza.eus\nU30 - Greba Orokorra\n"Orokorrean, oso gustura gaude erantzunarekin"\nZarauzko Hitza 2020-01-30 13:05\nUrtarriak 30eko Greba Orokorreko mobiloizazioa. (Aritz Mutiozabal)\nGreba Orokorra aurrera doa, eta HITZAk Aihotz Aiestaran LAB sindikatuko eskualdeko ordezkariaren, Maixabel Ezenarro Zarauzko Pentsionisten Asanbladako kidearen eta Ainhize Muniozguren Zarauzko Sare Feministako kidearen erreakzioak jaso ditu.\nAbendaño industriagunean goizean goiz deituta zeuden pikete informatiboak, eta lasai antzera ibili direla jakitera eman du Aihotz Aiestaran LAB sindikatuko eskualdeko ordezkariak, enpresa gehienak itxita topatu dituztelako. "Orokorrean, oso gustura gaude jendeak eman duen erantzunekin".\nGoizean, bizkleta gaineko martxa bat eginez, bigarren pikete saio bat egin dute herri osoan, Bizipikete deitu diotena; besteak beste, irekita zegoen Araba kaleko Eroski supermerkatura sartu dira bizikleta eta guzti. "Herriak erantzun du behar zuen moduan, guztia erabat itxita dago, salbuespenak salbuespen; bakoitzak ikusiko du zer zailtasun dituen". Gustura agertu da, era berean, 10:30eko mobilizazioan herritarrek eman duten babesarekin ere.\nAiestaranen hitzetan: "Azkenean, gizarte gaiak ukitzen direnean, jendeak inguruan bizi du egoera hau. Pentsioen egoera oso larria da, baina soldatak izan daitezke, lan baldintzak eta halakoak. Jendea oso kontziente da egoeraz, eta espero zen erantzuna ematen ari da".\nGreba egunaz "inpresio ona" duela adierazi du Maixabel Ezenarro Zarauzko Pentsionisten Asanbladako kideak: "Komertzioek itxi egin dute, baita lantegiek ere, eta goizeko manifestazioan jende mordoska batu zaigu". Jasotzen ari diren erantzunarekin gustura daudela dio. Izan ere, bi urte pasa dituzte beraien eskubideak aldarrikatzen, eta Ezenarroren esanetan, "inork ez digu kasurik egin. Existituko ez bagina bezala egon gara elkartzen astelehenero, eta nahi genuen halako babes zabal bat, guztion artean zerbait gehiago lortzeko".\nGreba Orokorrak erakunde publikoek kasu gehiago egiteko balioko duela espero du. "Halako mobilizazio batek oihartzun zabalagoa ematen dizu. Egia esan, erakunde publikoekin ez daukat fede gehiegi, baina argi utzi nahi diet ez dugula etsiko. Gure borrokan jarraituko dugula", azaldu du pentsionisten taldeko kideak.\n"Ez da posible jendea miserian bizitzea, eta, gehienbat, emakumeak. Emakumeak alarguntzen gara eta %52ko pentsioarekin geratzen gara. Emakumeak bai etxean bai kanpoan lan egin dugu. Lehena jaikitzen emakumea da, eta azkena oheratzen dena ere bai. Gehiegizkoa da, eta 'planto' esan dugu".\n"Bizitza eta zaintza erdigunean"\nZarauzko Sare Feministak hasieratik egin zuen bat grebarekin, "bizitza, lan eta pentsio duina" ardatzekin bat egiten duelako. "Hiru horietan emakumeak erdigunean kokatu nahi izan ditugu, bereziki, bizitza duinari dagokionean. Batez ere, zaintza eta beste eredu iraunkorrago bat eraiki behar dugu, elkarren zaintzan oinarritua. Hori izan da gure gaurko ekarpen nagusia", azaldu du Zarauzko Sare Feministako kide Ainhize Muniozgurenek.\nHala, aktiboki parte hartu dute Greba Batzordean, eta gaur goizean goizeko mobilizazioetan: "Bizipiketean parte hartu dugu emakumeok, peto moreekin, eta ekimen bat egin dugu Osasun Zentroan. Emakumeok egunerokoan hartzen ditugun lan guztiak irudikatzen saiatu gara, eta horrek gugan sortzen duen estresa".\nArratsaldean, grebako mobilizazioekin jarraituz, hiru tailer antolatu dituzten Lege Zaharren enparantzan, 16:30etik aurrera. Batetik, Eskubideen Karta Sozialaren tailer bat egongo da; bestetik, Zumaiako Malen Etxeak filmatu berri duen dokumentala emango dute, eta ondoren solasaldia; eta, azkenik, Zarauzko turistifikazioak prekarizazioan duen eraginari buruzkoa. Eguna biribiltzeko, eragile sozialei deitutako manifestazioa deitu dute arratsalderako, 18:30ean hasiko da Lege Zaharren enparantzatik\nIrudietan: Greba orokorreko goizeko mobilizazioa\nZarauzko Hitza urt 30 Zarautz\nPentsionistek ohiko bihurtu duten mobilizazio dinamikarekin bat eginez, manifestazioa egin dute gaur goizean. Lege Zaharren enparantzatik abiatu di...\nIrudietan: Abian da bizikleta gaineko piketea\nBizikleta martxa eginez, 08:30ak pasatxo zirela abiatu da Azken Portutik eguneko bigarren piketea, greba orokorra aldarrikatuz; goizean goizen Aben...


Aita Menniko Zuzendaritza: “ELAri ez diogu leziorik onartzen pandemia baten kudeaketan” | Mondraberri Arrasateko Ataria\nHasiera Albisteak Aita Menniko Zuzendaritza: “ELAri ez diogu leziorik onartzen pandemia baten kudeaketan”\nBeheko testua: Aita Menni Ospitaleko Zuzendaritza.\nIritzi publikoak badaki ezberdintzen ELAk gizarteak duen papera eta Aita Menniko irabazi asmorik gabeko instituzioek bezalakoek dutena. Orain sektorizazioa erasotzen dute agerraldi baten erabilera oportunista egiten, kutsatze maila altuko Eskualde batean (Debagoiena). Saiatzen ari dira kontrako iritzi bat sortzen, hitzarmenaren negoziazioaren bitartez. Orain dagoeneko ez dituzte COVID-19 kasuak lotzen Aita Mennirekin, aurpegiratu genien bezala, baina egoera honekin min egiten saiatzen jarraitzen du.\nBeste behin ELAren adierazpenak onartezinak, alarmistak eta oportunistak dira. Ez diegu onartuko guri lezioak ematea pandemia kudeatzearen inguruan, COVID-19arena bezalakoa hitz tekniketan.\nEgoera honetan ez dugu euren elkarlanik sentitu, eta gogorazi nahi dugu euren aurkako bost sententzia dituztela Gipuzkoako egoitzen inguruan maiatzean antzeko gaiengatik.\nAita Mennik lau zentro handi kudeatzen ditu, eguneko zentro sare bat eta anbulatorioak. Orain arte kudeatu dugu baldintza aldagarrietara eta denok dakizkigun mugetara egokituz. Duda barik gauzak beti hobeto egin daitezke, Aita Menni osatzen dugunon lanaz eta konpromisioaz harro gaude. Izugarria da pandemia kudeatzen duen taldeak horretan jarritako ordu kopurua, gehiegi pertsona askoren lana desprestrigiatzen saiatzen diren komunikatuak erantzun behar izateko. Alde honetatik, eskertzen dizkiegu Aita Menniko 1.000tik gora langileek, gizon nahiz emakume, egunero jartzen dituzten konpromisoa eta profesionaltasuna.\nLangileei PCRak egitea Osasun Publikoaren, Epidemiologiaren eta Aita Menniko Prebentzio Zerbitzuaren arteko elkarlana da. Pandemiaren hasieratik 3.000tik gora proba egin zaizkie langileei zentroetan, alde guztiek egoki ikusi dutenean.\nArrasateko Aita Menni Ospitalea 16 laguntza-unitatez osaturik dago, eta horietan martxoan pandemiaren hasi zenetik pertsonalaren sektorizazioari eutsi zaio, baita pertsona erabiltzaileen jarduera birgaitzaileena ere.\nPertsonal tekniko batek unitate ezberdinetan dihardu, beharrezko prebentzio-mailak mantenduz, euren parte-hartzeak gutxienera murriztuz, betiere unitateak garbi daudenean, eta agerraldi bat izatean beti betetzen dira kontingentzia-planak markatutako jarduerak.


Mercadillo zubia itxita egongo da “hilabete batzuez” Ibaizabal ibaiaren obrengatik | Geuria\nMercadillo zubia itxita egongo da “hilabete batzuez” Ibaizabal ibaiaren obrengatik\nIbaizabal ibaia berdiberatzeko egiten ari diren lanak direla eta, Mercadillo zubia itxita dago apirilaren 12tik bai ibilgailuentzat zein oinezkoentzat.\nzaharberritze lanak egingo diren arren, Mercadillo zubiaren berezko egitura mantendu egingo da // Geuria\nIbaizabal ibaia berdiberatzeko egiten ari diren lanak direla eta, Mercadillo zubia itxita dago apirilaren 12tik bai ibilgailuentzat zein oinezkoentzat. Udal ordezkariek GEURIAri adierazi diotenaren arabera, “hilabete batzuez” egongo da itxita zubia, baina data zehatzik ez dute.\nMercadillo zubia, XVIII. mendekoa, monumentu kategoriako kultura-ondasun gisa katalogatuta dago 2016tik Euskal Kultura Ondarearen Inbentario Orokorrean. “Horregatik, zaharberritze lanak egingo diren arren, zubiaren berezko egitura mantendu egingo da eta, hartarako, azkenekoz berritu zenean jarri zitzaizkion hormigoizko blokeak kenduko dira, harriarekin ordezkatzeko. Horrez gain, Ibaizabal ibaiaren zabalera handitu egingo duenez, zubia ere luzatu egingo da”, diote udal ordezkariek. Hain zuzen ere, begi berri bat irekiko diote zubiari.\nIbaizabal ibaian uholdeei aurre egiteko hirugarren faseko lanak martxa onean dira. Abenduan hasi zituzten lanak eta 15 hilabeteko epean bukatuko dituzte, hau da, aurreikuspenen arabera, 2022ko martxora arte luzatuko dira obrak.\nSailkatuta: Ibaizabal, Mercadillo, Obrak, Zubia\nSan Migeleko Zuberoa kaleko haurrentzako parkea berrituko du Basauriko Udalak\nTxomin Egileor kaleko etxebizitzak bota dituzte Ibaizabal hustubideko 3. faserako\n300.000 euroko laguntza jaso du Etxebarrik, Nafarroa eta Santa Marina kaleetako irisgarritasuna hobetzeko


Hiria GUZTIAK __HUELVA__ ALJARAQUE ALMONTE ALOSNO ARACENA AYAMONTE CARTAYA CORRALES GIBRALEÓN HUELVA ISLA CRISTINA LEPE LUCENA DEL PUERTO PUNTA UMBRIA SAN JUAN DEL PUERTO TRIGUEROS VALVERDE DEL CAMINO\nGUZTIAK __HUELVA__ ALJARAQUE ALMONTE ALOSNO ARACENA AYAMONTE CARTAYA CORRALES GIBRALEÓN HUELVA ISLA CRISTINA LEPE LUCENA DEL PUERTO PUNTA UMBRIA SAN JUAN DEL PUERTO TRIGUEROS VALVERDE DEL CAMINO\nOrubea - Almonte (MATALASCAÑAS)\ngarajea - Punta Umbria (Punta Umbría)\nLursaila - Aljaraque\npisu - Gibraleón\nMerkataritza-lokala - Huelva (Centro)\n85 € - 80 €/hilabetea\ngarajea - Huelva (Zafra)\ngarajea - Huelva (Zafra) , Eraikitako azalera 28m2, Itsasora distantzia 25 Km..\nSalmenta 880 €\ngarajea - Trigueros , Eraikitako azalera 22m2.\nSalmenta 960 €\nSalmenta 1.200 €\nSalmenta 1.400 €\ngarajea - San Juan del Puerto , Eraikitako azalera 28m2.\ngarajea - Punta Umbria (Punta Umbría) , Eraikitako azalera 6m2.\ngarajea - Gibraleón , Eraikitako azalera 27m2.\ngarajea - San Juan del Puerto , Eraikitako azalera 27m2.\ngarajea - Cartaya (La Entrada) , Eraikitako azalera 23m2, Itsasora distantzia 10 Km..\nSalmenta 5.190 €\ngarajea - San Juan del Puerto , Eraikitako azalera 30m2.\ngarajea - Almonte , Eraikitako azalera 29m2.\ngarajea - Lepe (La gaga) , Eraikitako azalera 36m2, Urbanizazioa.


San Babilas eta San Antonio ospatuko dituzte Aiaran urtarrilean - Aiaraldea.eus\nAitor Aspuru Saez 2019-01-10 07:10 Kultura Aiara\nOlabezar eta Maroñoko ospakizunei ez ezik, Izorian ere jaien azken txanpari ekingo diote asteburu honetan.\nJaiak herritarrak batzeko aitzakia dira urte hasierako egun hotzetan. / Izoriako Administrazio Batzarra | Ikusi handiago | Argazki originala\nUrte hasiera hotza berotu nahi dute Aiaran jaiak baliatuta. Hasteko, Izoriako jaien azken eguna izango da asteburu honetan, urtarrilaren 12an, larunbatean, alegia.\n10:00etan tortilla txapelketa hasiko da eta antolakuntzak emango dizkie arrautzak, patatak eta tipula parte-hartzaileei. 20:00etan herri odoloste jana abiatuko dute. 22:00etan Diskodantzaren unea helduko da eta 23:00etan suziriak jaurtiko dituzte. Goizeko bostetan parrandan daudenek agurtuko dituzte ospakizunak, odolostearen jaitsierarekin.\nMaroñon sanantonioak izango dira urtarrilaren 17an, ostegunean. 13:00etan meza eta luntxa egingo dute eta 21:00etan, ordea, dantzaldiaren ordua helduko da Oteguiren eskutik.\nOlabezarren ere egitaraua prestatu dute San Babilas jaien harira. Urtarrilaren 24an, ostegunean, txupinazoa jaurtiko dute 10:00etan eta 12:00etan meza eta luntxa gauzatuko dute trikitiaren doinuak lagunduta. 13:30ean zozketaren txanda izango da eta 17:00etan briska txapelketa abiatuko dute.\nLarunbatean patata tortilla txapelketa izango da ekintza nagusia, 17:00etan. Igandean, aldiz, mus txapelketak jokalariak erakarriko ditu 21:00etan, ospakizuna suziriekin amaitzeko gero.\nTrikiti, alboka eta pandero doinuek girotu zituzten Etxegoiengo jaiak\nTokiko produktu eta abereak nagusi, San Isidro azokan\nSan Isidro azokaren XLIII. edizioa egingo da bihar\nBi asteburuz luzatu dira Aiarako jaiak, makina bat ekintzarekin\nJolas parkeak, azokak eta danborradak girotu dituzte Aiarako jaiak\nKexaako bolo taldeak piztu du Sanprudentzioetako suziria


Ormazabal Berasategi, Joxean - Auñamendi Eusko Entziklopedia\nOrmazabal Berasategi, Joxean\nZegama, 1948- 2010.\nJoxan Ormazabal Zegaman jaio zen eta hamabi urte zituela Saturrarango seminariora joan zen eta handik Donostiakora. Argia aldizkarian 2009ko irailaren 27an eginiko elkarrizketa batean hauxe zioen bere haurtzaroaz:\n"Umetan irakurritako ipuinik ez dut akorduan. Egia da etxean amak ipuinak kontatzen zizkidala, Peru eta Mariren pertsonaiekin gogoratzen naiz. Baina ez nintzen liburu artean hazi".\nSeminarioa utzi zuen, "gure garaian, sartu bezala, trumilka ateratzen ginen seminariotik. Irten, munduan esperientziak izan... Eta gero ia inor ez ginen berriro bueltatu", eta ondoren Irakasle Ikasketak egin zituen eta 23 urte zituela Zarauzko ikastolan hasi zen lanean. Garai hartan Salbatore Mitxelena ikastolan Anjel Lertxundi, Mariasun Landa, Juan Martin Elexpuru eta beste batzuekin aritu zen lanean eta Saioka metodoaren liburuak egiten. Ikasleen beharrei erantzun bat eman nahian eta taldeko lanak bultzatuta haurrentzako lehen ipuinak idazten hasi zen.\n"Zarauzko ikastolan mundu bat deskubritu nuen. Konturatu nintzen haurrei ikaragarri gustatzen zitzaiela ipuinak entzutea. Liluratuta gelditzen zirela edozein istoriorekin. Eta orduan hasi nintzen probak egiten. Ipuin asko idazten nituen hurrengo egunean gelan irakurtzeko, erreproduzitu eta banatzeko...".\nImanol Urbietarekin ere hainbat kantu ezagunen letrak idatzi zituen garai hartan, hala nola Astoa ikusi nuen, Azokan, Tximeleta mendian, eta abar. 28 urterekin Tolosako ikastolara joan zen eta han beste bost urtez irakasle aritu ondoren Elkar argitaletxera pasatu zen 1980ko hamarkada hasieran haur eta gazte literaturaz arduratzeko.\n1981etik 2009an jubilatu arte bera izan da haur eta gazte literaturan euskal editorerik garrantzitsuena; testuak orrazten lagundu idazleei, itzuli beharreko testuak erabaki (eta ehun bat liburu itzuli), kanpoko beste editore batzuekin elkarlanean ibili,... asko izan dira Joxan Ormazabalek eginiko editore lanak, eta hiru hamarkada horietan euskal haur eta gazte literaturak izandako garapenean zeresan handia izan du. Horretaz gain, Ormazabal idazle ere izan da.\nBere lehen ipuina Kaskarintxo (1982, Elkar) dugu, Mariasun Landarekin batera egin; eta urtebete beranduago berak sorturiko Margolin ipuin sinple baina era berean irakurketa anitza eskaintzen duen istorioa Manu Lopez eta Xabier Etxanizek aitortu bezala: "Margolin tximeleta bati buruzko istorioa izanik, askatasunaz, horren balioaz eta edertasunaz idatzitako ipuina dugu". Istorio horrekin ekin zion ipuin eta poesia sortzaile gisa kate luze bati, 30 liburutik gora argitaratu baitzituen Ormazabalek (denak Elkar argitaletxean azken uneko albumen bat kenduta). Bere prosan umorea eta fantasia dira nagusi, baina bi elementu horietan oinarritua era, tematika eta estilo askotako lanak plazaratu zituen Ormazabalek: pobrezia eta bazterketa (Kittano, 1995), zahartzaroa (Amona bizikletan, 2000; Aitona parapentean, 2004;...), adiskidetasuna (Gorritxo eta Beltxiko, 2000), ekologia (Txoria zenenaren adar gainean, 1999)... eta horien ondoan gure tradizioko istorioak gaur egunera ekarri ditu. Horixe egin zuen arrakasta handiz Pernando Amezketarra (1994) liburuarekin, Peru gezurtia (1986) moldaketarekin edo Lazkao Txiki (1995) bertsolari ezagunaren pasadizoekin; Joxe Migel Barandiaranek jasotako herri ipuin batzuk ere moldatu zituen "Mari" sailean; eta esaera zahar, igarkizun eta txiste liburuak ere argitaratu zituen: Esaera zaharrak (1990), Igarkizunak (1990), Txisteak (1990), Esaera zaharrak eta txiste berriak (1994).\nProsan, beraz, sorkuntza oparoa eskaini zigun, aurretik aipaturiko liburuez gain honako hauek ere Joxan Ormazabalek idatziak ditugu: Patxibusa (1985), Auto, asto, tren (1986), Honela bizi naiz (1986), Kiriko eta bere sendia (1989), Maripertxenta (1993), Azenario erraldoia (1998), Haizemari (1998), Nola ibili munduan, ohetik jaiki gabe (1998), Olentzeroren oparia (1998), Saturna (1999), Bi indar txiki inauterietan (2000), Ehunzango kaskarina (2000), Gorritxo eta Beltxiko (2000), Helikopteroa ikastolan (2000), Koxmeren gezurrak (2000), Irri eta barre (2001), Josebiñe (2001), Kotti (2001), Antonio Bolas (2002), Amaren titi-xorroak (2006), Hitz eta jolas (2009) eta, hil baino egun batzuk lehenago aurkeztu zuen Ehun ipuin hitz gutxitan (2010). Azken liburu horren inguruan honako komentario hau egin zuen Xabier Etxanizek Gara egunkarian:\n"Joxanek pieza txikiz osaturiko menua eskaini digu, denetatik proba dezagun; bainuontziko ura nola hustu azkarren, nolakoa den loteria tokatzea, ikasle azkarrak nola erabil dezakeen burua lanik ez egiteko edo ipuin herrikoien aldaera dirudien "Oilarra eta eguzkia" kontakizun labur eta originala.\nEsku artean dugun liburua oso arin irakurtzen da, nahiz eta zenbaitetan irakurritakoak gogoetarako -baita irribarrerako ere- tartea eskatu. Testu laburrak dira, orri erdi edo orri batekoak ia guztiak, eta alde horretatik tematika, estilo, narrazio mota, tonu... ezberdinek arestian aipaturiko pikatzen joateko sentsazioa uzten digute; pintxoak hartzen joango bagina bazkari orduan."\n2011ko azaroan, Mitxel Muruak eta Joxan Ormazabalek idatzitako Haizelami ipuina argitaratu zen, Elena Odriozolaren irudi ederrekin.\nErrealitatea eta fantasiaren arteko harremana prosan ageri den bezala, presente dugu 2008an Iraia Okina ilustratzailearekin batera argitaratutako album batean: Zirkua amets (Pamiela). Lan honek amona eta iloba bikote baten arteko bidaia kontatzen digu, ametsak eta errealitatea nahasiz.\nJoxan Ormazabalen obran, alta, poesiak pisu handia izan du eta horren lekuko ditugu haren poema eta hitz jolasez beteriko liburuak. 1994an Hitzak jostailu argitaratu zuen, herri literaturaren eragin nabarmena duten poesiak ageri direlarik; ondoren, berriz, genero ezberdinak nahasiz plazaraturiko zenbait lan ditugu: Zipriztin (1996), Txoko txiki txukuna (1998) edo Bihotza zubi (2001) ipuinak eta poemak sartuz. 2002an, berriz, alfabetoa oinarri hartuta beste poema liburu bat plazaratu zuen: Hiztegi jolastia. Ormazabalek literatura, poesia, jolasteko, dibertitzeko, entretenitzeko tresnatzat hartzen baitzuen. 2007an, aldiz, Ilunorduak eta argilaurdenak argitaratu zuen. Manu Lopezen hitzetan "lehengo baliabide berak jokoan, poetaren heldutasuna nabaritzen da liburu honetan, eta gaiei tonu sakonago batean heltzeko beharra". Hona hemen horren adibide bat:\nEz duzu behar\nzeure burua defendatzeko\nirribarre bat aski baituzu\narmagabetzeko. (37. or.)\nbaina tonu sakonagoa heriotza bezalako gaiekin ere aurki dezakegu gazte eta helduen literatura bitartean koka genezakeen obra honetan; Espainiako sari nazionalean finalista izan zen poema liburu honetan. Eta beranduago ere argitaratu zuen Ehun ipuin hitz gutxitan (2010) liburuan ageri den bezala, hemen ere heriotza presente dago:\nHeriotza ikusi dut<\nEz, ez, horri ez!" esan diot.\n"Baietz, ba, baietz",\nAzkar harrapatu zaitu\nmamu beltzak atzetik.\nEz dakusat geroztik\nnire aurrean inor.\nAtzetik datorkit Herio. (61. or.)\n2009an erretiroa hartu ondoren Argia aldizkarian eginiko elkarrizketa batean zahartzaroaz eta heriotzaz galdetu zioten Ormazabali:\n"Zahartu egin nahi dut gazte sentitzeko. Beldurrak beti daude: osasun aldetik, familia, umorea galtzea, sufrimendua. Neure zahartzaroak, bestela, ez nau gehiegi kezkatzen. Nik, orain nagoen mahai honetan, onartuta daukat, oso ondo onartuta, hemendik alde egin behar dela, bere garaia ezkero erretiratu egin behar dela".\n2010eko maiatzaren 2an Joxan Ormazabal joan zen, idazlea gurekin geratu delarik.